35037 Ўқиш режими + -\nЮртимизда сўнги йилларда барча соҳалар қатори маънавий-маърифий, маданий-диний соҳаларга, хусусан, мўмин-мусулмонлар Умра, Ҳаж зиёратларини адо этишлари учун қулай шароитлар ҳозирлашга алоҳида эътибор қаратилмоқда.\nМисол учун, 2016 йилда мамлакатимизда 5200 киши муқаддас Ҳаж амалларини адо этиб келган бўлса, 2017 йилдан бошлаб 7200 нафар фуқароларимиз ислом динининг муқаддас арконларидан бирини адо этиш имконига эга бўлдилар.\nИлгари Умра зиёратига фуқароларимиз чекланган квота асосида юборилган бўлса, ўтган йилдан эътиборан фуқароларимизнинг йил давомида квотасиз Умра зиёратига юбориш имконияти яратилди.\nМўмин мусулмон борки, Ҳаж ибодатини адо этишни орзу қилади. Аммо ҳамманинг ҳам бунга қурби етавермайди. Муҳтарам Президентимиз Шавкат Миромонович Мирзиёевнинг шахсий ташаббусларига асосан фуқароларимизга Ҳаж ва Умра сафари мобайнида кўрсатиладиган хизматлар сифатини янада ошириш, сарф-харажатларни арзонлаштириш мақсадида махсус ишчи гуруҳи ташкил этилиб, Саудия Арабистонидаги ширкатлар билан музокаралар олиб борилди.\n2018 йилда фуқароларимиз учун Ҳаж зиёратини амалга ошириш харажатлари 38 миллион сўмни ташкил этган эди. 2019 йилдан Саудия Арабистонида барча хизматларга 5 фоизлик қўшилган қиймат солиғи ва меҳмонхоналарга 2,5 фоизлик солиқ киритилди. Шунга кўра бу йил ҳаж зиёрати сарф-харажатлари тахминан\n42-43 миллион сўм бўлиши кутилаётган эди.\nДавлатимиз раҳбарининг иродалари ва саъй-ҳаракатлари натижасида жорий йилдан фуқароларимиз ҳаж сафари харажатлари 33,3 миллион сўмгача туширилди, яъний ҳаж ибодатини амалга оширишни 10 миллион сўмга арзонлаштиришга эришилди. “Ҳаж-2019” мавсумидан сўнг умра сафари 1,3 миллионга арзонлаштирилди. Шунингдек, “Ҳаж-2018” тўловидан ортган 926,5 минг сўм миқдоридаги маблағ ҳар бир зиёратчига қайтириб берилди.\nБуларнинг барчаси мамлакатимизда фуқаролар манфаатларини кўзлаб амалга оширилаётган халқпарвар сиёсатнинг, эзгу ишларнинг амалий ифодаси бўлди.\nФейсбук ҳукмлари ва одоблари (давоми). «Жаннат заъфарони», «Жаннат қуши» каби жаннатга нисбат қилинган лафзлар билан тахаллусланишнинг ҳукми\nҲадис №5: Ёмонлик ва бидъатларни рад этиш\nУммул мўминин Оиша розияллоҳу анҳодан ривоят Расулуллоҳ соллаллоҳу алайҳи васаллам дедилар «Кимки динимизда асли йўқ бўлган нарсани пайдо қилса, у, албатта, рад давоми...\n22:10 / 24.10.2016 1799\nҲижоблар дизайнери НьюЙоркдаги Мода ҳафталигининг кашфиёти бўлди Индонезиялик Анниса хоним Ҳасибуаннинг либослар мажмуаси НьюЙоркда бўлиб ўтган Мода давоми...\n04:25 / 20.02.2017 1454\nМусулмон халқини Аллоҳ асрасин\nҚалбимиз тўрида иймон порласин, Мусулмон халқини Аллоҳ асрасин, Бу ғариб қалбимиз нурларга тўлсин, Жума аёмингиз муборак бўлсин Шунчаки давоми...\n06:01 / 09.12.2016 1693\nМухлислардан «Қизларжон» бу китоб биз аёлқизларнинг қўлимизга қувонч бўлиб келиб, хонадонимизга хайр бўлиб кирди. «Қизларжон» дунё қимматини бағрига олган давоми...\n05:51 / 19.04.2019 701\n15:09 / 23 ноябрь 230\n19:28 / 18 ноябрь 347\n19:32 / 17 ноябрь 110


Туркия ҳукумати 16 қишлоқ аҳолисига кўчаларга чиқишни тақиқлаб қўйди\n22:10 / 14.07.2016\nТуркия ҳукумати аҳолиси асосан курдлардан иборат бўлган Диёрбакир вилоятининг 16 қишлоғи аҳолисига кўчаларга чиқишни тақиқлаб қўйди. Бу ҳақда 14 июлда вилоят губернатори баёнотига иқтибос келтирган ҳолда Reuters ахборот агентлиги хабар бермоқда.\nМаҳаллий ҳукумат Туркияда Курдистон ишчи партияси жангчилари қидирилаётгани сабабли бундай чорага борди. Жангчиларни тутиш бўйича операция Сильван шаҳри атрофида ва тоғларда олиб борилмоқда.\nТаъкидланишича, аҳолига кун бўйи амал қилаётган комендантлик соати вақтида Сильван яқинидаги ҳудудларга кириш ва улардан чиқиш тақиқланади. "Фуқаролар ўз ҳаётлари ва мулкларининг хавфсизлиги мақсадида тақиқловларга амал қилишлари зарур", деб айтилди баёнотда.\nТуркия ва мамлакат ҳудудида муҳторият ташкил қилишга кураш олиб бораётган курдлар ўртасидаги қуролли ихтилоф 2015 йилда минтақада ўрнатилган осойишталик бузилгандан кейин кескинлашди. Бу ўтган йил 20 июлда Суруч шаҳрида содир этилган терактдан кейин юз берган. Терактда 32 киши, асосан курдлар ҳалок бўлган. КИП Туркия ҳукуматини террорчиларга ҳаспўшлик қилишда айблаган ва турк кучларига қарши партизан урушини бошлаган.


Жаннат аҳлининг соқоли бўлмайдими? 05.10.2017\nЖаннатда ҳеч кимда соқол бўлмас экан. Шу билан бирга сочи ва баданидаги туклари бўлмайдими? Одамлар жаннатда ҳам намоз ўқишадими?\nБисмиллаҳир роҳманир роҳийм! Жаннатийларда соқол бўлмас экан, деган маънони тўғри тушуниш керак. Бунда “соқоли чиқадиган ёшда ҳам улардан соқол чиқмайди” мазмуни ирода қилинмаган. Балки жаннатийлар энди вояга етган навқирон ўсмир кўринишида бўладилар. Маълумки, ҳали соқоли чиқмаган боланинг мўйлаби бироз сабз урган бўлади. Жаннатийлар ана шу шаклда бўладилар. Соқоли бўлмаслигини мана шундай тушуниш керак. Яна жаннат аҳлининг баданида туклар бўлмаслиги айтилган, аммо соч ҳақида тўхталинмаган. Маълумки, соч инсонга зийнат вазифасини ўтайди. Бадандаги қора туклар одам ҳуснини бироз бузиши мумкин. Аммо соч ҳеч бир жиҳатдан одамга халақит бермайди. Хуллас, сиз сўраган мавзуда қуйидаги ривоят ворид бўлган. Муоз ибн Жабал розияллоҳу анҳу Набий саллаллоҳу алайҳи ва салламдан ривоят қилади: “Жаннат аҳли баданларида биронта тук ва юзларида соқол бўлмаган, кўзлари тим қора, ўттиз уч ёки ўттиз ёшли ҳолларида жаннатга кирадилар” (Термизий, Аҳмад ва Табароний ривояти. Ҳадис санади ҳасан).\nДемак, жаннат аҳли баданларида ҳуснга халақит берувчи ортиқча туклар бўлмас экан. Шунингдек, юзларининг икки ёнида соқол чиқмаган бўлар экан. Улар энди вояга етган ўсмир йигитлар суратида, аммо ёшлари ўттиз учда бўлади.\nАбу Ҳурайра розияллоҳу анҳу Расулуллоҳ саллаллоҳу алайҳи ва салламдан ривоят қилади: “Жаннат аҳлининг баданларида тук, юзларида соқол бўлмайди, кўзлари эса қорадир. Уларнинг ёшликлари тугамайди, либослари эскирмайди” (Термизий ва Доримий ривояти. Ривоят санади ҳасан).\nЖаннат аҳлининг юзларида соқол бўлмаслиги уларнинг нақадар чиройли бўлишларидан далолатдир.\nЖаннатда бандалар намоз ўқиши ҳақида бирон ривоятни кўрмадик (балки бўлиши мумкин). Баъзи хабарларда жаннатда шукр маъносида сажда қилиниши айтилган. Аммо бу жаннатда дунёдаги каби беш вақт намоз ўқиш шартлигини билдирмайди. Бошқа ривоятларда дунёдаги намоз вақтларида жаннат аҳлига Аллоҳ тарафидан туҳфа келиши, фаришталар уларга салом беришлари айтилган. Демак, бундан хулоса чиқадики, жаннатда намоз ўқиш шарт бўлмайди. Сабаби у ер лаззат ва фароғат масканидир. Намоз эса мана шу ўткинчи дунёда фарз қилинган. Намоз ва бошқа синовлар ҳам мана шу дунёга хосдир. Валлоҳу аълам!


Е.Баба профессор, Сока университети президенти: (Япония)\nСамарқанд давлат университети ташкил топганлигининг 600 йиллигига бағишланган тарихий конференцияда нутқ сўзлашим, мен учун жуда катта шараф бўлди. Улуғбек мадрасаси педагогик анъаналарини давом эттирилишига ҳисса қўшган барчани табриклашга рухсат бергайсизлар.\nЯпонлар тарихни жуда қадрлашади. Тарих ҳурмат қилинса, келажак тараққий этишига ишонишади. Самарқанд давлат университетининг ёши Улуғбек олий мадрасаси билан тенглигига хеч қандай шак-шубҳа йўқ. Ахир Улуғбек ўзбек халқининг фахр-ифтихорику.\nМенинг Самарқанд давлат университетига ташрифим ва ректор Рустам Холмуродов билан ҳамкорлик шартномасини имзолашимиз бир умрга эсдан чиқмайдиган лаҳазалар бўлди.


2 Fevral 2022 Yil 1604\nИжтимоий тармоқларда йўлнинг қатнов қисмини ажратиб турувчи бордюр устида ёш йигитнинг овқатланаётганлиги акс этган видео тарқалиб, кўплаб муҳокамаларга сабаб бўлмоқда. Ҳолат юзасидан Тошкент шаҳар ИИББ томонидан текширув ўтказилди.\nАниқланишича, жорий йилнинг 31 январь куни тахминан соат 10.00 ларда вояга етмаган 2004 йилда туғилган С.О., Шайхонтоҳур тумани Хадра м.ф.й. ҳудудидаги йўлнинг қатнов қисмидаги бордюр устида овқатланганлиги видеотасвирга олинган. Вояга етмаган С.О. ушбу хатти-ҳаракатлари билан ўзини ва атрофдаги шахсларнинг ҳаётини хавф остига қўйиб, жамиятда юриш-туриш қоидаларини қасддан менсимаган.\nМазкур ҳолат юзасидан вояга етмаган С.О. билан профилактик суҳбат ўтказилди, унинг онасига эса Ўзбекистон Республикаси Маъмурий жавобгарлик тўғрисидаги кодекснинг 47-моддасига (“Болаларни тарбиялаш ва уларга таълим бериш борасидаги мажбуриятларни бажармаслик”) асосан маъмурий баённома расмийлаштирилди.\nҲурматли ота-оналар! Фарзандингиз қаерда юрганлиги ва нималар билан банд эканлигидан доимий равишда хабардор бўлиб юринг. Йўлнинг транспорт воситалари учун белгиланган қатнов қисми ўйин майдони эмас. Биргина “лайк” ортидан қувиш инсонни ўлими билан якун топиши мумкинлигини унутманг.


Индонезия президенти Осиёни «кучлар намойиш этиладиган майдон»га айлантирмасликка чақирди\n17:34 / 27.05.2016\nИндонезия президенти Жоко Видодо Япониядаги G7 давлат етакчилари олдидаги чиқишда Осиёдаги можороларни тинч йўл билан ҳал этиб, минтақани «кучлар намойиш этиладиган майдон»га айлантирмаслик кераклигини айтиб ўтди. Бу ҳақида Индонезия янгиликлар портали Tempo хабар беради.\n"Осиёдаги барча можоролар, жумладан, Жанубий-Хитой денгизи ва Корея яриморолидаги низоларни тегишли тарзда ҳал этмоқ зарур", - дейди Видодо.\nУ шунингдек, бошқа мамлакатларни минтақада можаролар келиб чиқишини олға сурмасликка чақирди.\n"Индонезия Осиё бошқа давлатлар кучини намойиш этиши учун арена ёки низолар маконига айланишини истамайди. Биз барча томонлар истисносиз халқаро ҳуқуқ нормаларига риоя қилиши шарт, деб ҳисоблаймиз ", - дея таъкидлайди Индонезия перзиденти.\nИндонезия ТИВ хабар беришича, Жоко Видодо G7 давлат етакчилари билан ишчи учрашувда иштирок этди, шунингдек, «еттилик» мамлакати раҳбарлари билан қатор икки томонлама музокараларни олиб боради.


Ўзбекистон тарихида биринчи марта эркин сайёҳлик зонаси яратилади\n8 April 2017, 21:43\nЎзбекистонда яқин уч йил ичида мамлакат тарихида биринчи марта эркин сайёҳлик зонаси яратилади, деб хабар қилди Спутник Ўзбекистон мухбири.\nЗонанинг яратилиши таклифи Давлат туризм қўмитаси, Бухоро вилояти ҳокимлиги ва Миллий Банк томонидан ишлаб чиқилган.\nЯнги зона Бухоро марказида яратилади ва "Боқий Бухоро" деб аталади. Ҳудудда турли хизмат тоифали меҳмонхоналар, кўнгилочар ва савдо иншоотлари, шу жумладан 500 ўринга мўлжалланган амфитеатр, боулинг-клублар, дискотека, караоке-барлар, кафе ва ресторанлар қурилиши режалаштирилмоқда.\nУшбу иншоотлар бу қадимий заминга ташриф буюрган хорижий сайёҳларга куну тун хизмат кўрсатади. Меҳмонлар бу ерда миллий ва дунё таомларини татиб кўришлари, дўконлардан сувенирлар ва бошқа маҳсулотларни харид қилишлари, кўнгилочар масканларда дам олишлари мумкин бўлади. Лойиҳада "Боқий Бухоро" ЭСЗ иштирокчилари Президентнинг 2016 йил 26 октябрдаги 4853-сонли ПҚда кўзда тутилган барча имтиёзлар ва преференциялардан фойдаланиши қайд этилган.\nШунингдек Бухоронинг тарихий қисмида ҳунармандлар даҳаси ва ёпиқ бозор бунёд этилади. Бу маскан 2 қаватли уйлар, анъанавий ҳунармандчилик устахоналари, миллий сувенир маҳсулотлари, зардўзлик буюмлари, китоблар, мева ва сабзавотлар, ширинликлар ва сайёҳлар орасида талабгор бошқа товарлар сотиладиган дўконлардан иборат бўлади.\nЮқорида қайд этилган лойиҳаларни амалга ошириш ишлари тахминан жорий йилнинг 1 июлидан бошланади ва 2018 йилнинг март ойидан лойиҳанинг биринчи босқичи ишга тушиши таъминланади.\nЎзбекистонда Россиянинг коронавирусга қарши "Спутник V" вакцинаси фақат амалдорлар учун мўлжаллангани тўғрисидаги миш-мишлар инкор қилинди\nСергели туманида колбасага қарши курашчи пайдо бўлди. У колбасанинг зарари хусусида юзлаб варақаларни ёпиштириб чиққан\nҲар йили Тошкентда 5 мингга яқин оқава ва сув тармоқлари қопқоқлари ўғирлаб кетилмоқда\nЧирчиқда ободонлаштириш бўлими ходимлари дайди итларни арматура билан уришган\nТошкентда қиз ва невара кекса онани қийноққа солиб келган. Бу ҳақда жабрланувчи маълум қилган. Жиноий иш қўзғатилган.\nЎзбекистонда пенсия тўлаш тартиби яна тубдан ўзгармоқда. Мирзиёев томонидан имзоланган қарорнинг асосий моҳияти\nТошкентда Lacetti ағдарилиб кетган. Ҳайдовчи катта тезликда кўлмакни айланиб ўтмоқчи бўлган\nДепутатлар реклама билан шуғулланишмоқда. Янги қонунга кўра, зарарли маҳсулотларни реклама қилиш, шунингдек истеъмолчининг ролилигисиз телефонда ҳар-қандай рекламани кўрсатиш тақиқланади\nПочтада оддий оператор бўлиб ишлаган ва саккиз ойлик ёш боласи бўлган аёл беш йилга қамалган


Cоф олтин-валюта захиралари ҳажми 26,39 млрд долларни ташкил этди\nТошкент, Ўзбекистон (UzDaily.uz) -- Марказий банк расмий сайтида келтрилган маълумотга кўра, 1 январда соф олтин-валюта захиралари ҳажми 26,39 млрд долларни ташкил этди. 2018 йилнинг декабрь ойида унинг ҳажми йил давомидаги энг юқори ўсишни қайд этиб, 1,1 млрд долларга ошганди.\nДекабрь якунлари бўйича ялпи олтин-валюта захиралари 1 млрд доллардан зиёдроққа ўсиб, 27,8 млрд долларни ташкил этди. Ундан хорижий валютадаги активлар ҳажми — 12,44 млрд доллар, монетар олтин — 14,64 млрд доллар.\nЙил давомида эса соф олтин-валюта захиралари 173 млн долларга, ялпи олтин-валюта захиралари — 995 млн долларга камайган.\nМарказий банк буни олтин нархининг 1296,50 дан 1281,65 долл/тр унцияга пасайгани билан изоҳлади. Нархнинг олтин-валюта захираларининг камайишига таъсири -160,7 млн долларни ташкил этди.


ТЕPАН ИЛДИЗЛАP - AmuNews.uz - энг сўнгги янгиликлар\nМамлакатимиз мустақиллигининг 22 йиллигига\nТинчлик - олий қадрият\nТинчлик! Инсоният тарихининг, бугуни ва келажагининг гултожи. Бу сўз бани башар учун жон қадар азиз, ота-она каби қадрли, Ватандайин буюк ва муқаддас!\nОйнаи жаҳон орқали эфирга узатилаётган ер юзидаги бошқа миллат, ўзга дин, ўзга эллар ҳаётида рўй бераётган уруш-жанжаллар, низолар ҳақидаги кўрсатувлар хабарларни кузатарканман, мамлакатимиздаги тинч-осойишта ҳаётга, миллатлараро тотувлик, ўзаро меҳр-оқибат илдиз отган тўкин-сочин, фаровон турмуш тарзига дилимда чексиз шукроналар уйғонади. Мамлакатда бундайин барқарор тинчлик ўрнатиш, юртимизда яшаётган барча миллатлар ва элатлар манфаатларига мос хизмат қиладиган йўлни танлаш, бу йўлда собит туриб, қатъият билан иш олиб бориш Юртбошимиз учун ҳам, халқимиз учун ҳам осон бўлган эмас. Ахир Мустақил, ёш давлатимизни миллий-этник низолар маконига айлантиришга интилган қора ниятли, ғаразгўй иғвогарлар ҳар лаҳзада куч ишлатишга тайёр турган бир вазиятда Президентимиз жамики муаммоларни сабр-матонат, бағрикенглик, меҳр-оқибат кўрсатиш, ёмонликка яхшилик билан жавоб қайтариш орқали енгиб ўтганини ҳаммамиз яхши биламиз.\nМустақилликнинг илк ойларида, 1991 йилнинг 18 декабрида Юртбошимиз И.А.Каримов "Халқ сўзи” газетаси мухбири билан бўлган суҳбатда шундай деган эди: "Мустақиллик ниҳоли кўкариши учун миллатлараро чидам ва бардош каби кучли илдизлар керак. Шунда у ҳар қандай шамол, довул, бўронларда йиқилмайдиган бўлиб улғаяди. Зеро, миллат севгиси ва эъзози қадар улуғ мукофот йўқдир. Бу мукофотга сазовор бўлмоқликнинг бирдан-бир йўли – ўзга дин, ўзга миллатни таҳқирламаслик. Бу – фаровон, тўкин кун кечириш учун якка-ю ягона, тўғри, ақл-идрокли, имон-эътиқодли йўлдир”.\nБу – Юртбошимизнинг мустақиллик йўлини танлаган давлатни бошқаришдаги энг одил, энг оқилона сиёсати эди. Чунки ўша вақтда собиқ иттифоқ ҳудудидаги воқеалар ниҳоятда кескин тус олган, баъзи республикаларда миллатчиликлар юз бераётганди. Тоғли Қорабоғда, Тожикистонда ҳамда Қирғизистоннинг Ўш, Ўзган вилоятларидаги қонли хуружлар, оммавий ахборот воситаларида берилаётган очиқ-ойдин миллатчилик ҳамда шовинистик руҳдаги мақолалар Ўзбекистон Президенти учун ҳар бир муаммони ҳал этишда, айниқса, миллий масалада ниҳоятда зукколик билан иш юритишни талаб этарди. Шу боис, Президентимиз энг аввало мамлакатда миллатлараро тотувликка эришиш – Мустақилликнинг жон томири экинлигини қайта-қайта таъкидладилар. Ҳатто бу бора-да ҳамдўстлик давлатлари раҳбарлари орасида биринчи бўлиб дадил қадамлар ташлади. Ўзбекистоннинг Конституцияси орқали мустаҳкамланган миллатлараро тотувлик бугунги кунга келиб илдизи теран серсоя, сермева дарахтга айланди: Ўзбекистонда неча миллат бўлса барчасининг миллий маданият марказлари ташкил этилди ва бу марказларнинг фаолияти мустақил мамлакатимизнинг тараққиёт тамойилларига мос равишда барқарор ривож топди.\nЭнг муҳими, Ўзбекистонда сен қозоқсан, сен татар ёки ўриссан деган тушунчанинг ўзи йўқ. Шу эмасми, тотувликнинг тотли меваси! Ўзбек оиласида ҳам қозоқ, ҳам туркман ёки рус миллатига мансуб келинлар хонадон меҳмонига хуш таъзим ила дастурхон ёзса, кўнгиллар яйраб кетмайдими? Яйрайди, ҳатто кўнгиллар таскин топади. Бу аҳилликдан, бағрикенгликдан, ўзаро меҳр-оқибатдан сув ичган тотувликнинг қудратли илдизи.\nҲаётга айланган ҳикмат\n"Тотувлик бор жойда ҳикмат бор!” Бу Президент И.А.Каримовнинг Мустақиллик эълон қилинган илк кунларда халқимизга қарата айтган ва бугунги кунда ҳаётга айланган ҳақ сўзи! Назаримда Мустақилликнинг энг теран илдизи ҳам ана шу ҳикматдан куч олади, тобора бақувватлашиб бораверади. Зеро, бизнинг юртда этник бўлиниш, миллатчилик, мамлакатимиз тупроғига қадам қўйган меҳмонларга нисбатан ҳурматсизликйўқ. Турли миллат ва элатларга хос удумлар, урф-одат, анъана ва тутумлар ўзбекона қадриятлар билан бирга яшайверади. Қозоқнинг тўйида қозоқча рақс тушган ўзбек ёки татарча келин саломидан завқланиб, келинчакка қимматбаҳо совға келтирган қорақалпоқ, рус, бошқирд, туркманнинг кўнглида ҳамиша бир эзгу туйғу: "элнинг тўйи меники, менинг тўйим – элники”. Шу боис, Ўзбекистон деган юртда тинчлик ҳоким, барқарор тараққиёт бор. Президентдан тортиб эсини таниган болаларимизгача бир эзгу ғояга дилларида садоқат сақлайдилар: Элим, юртим, деб ёниб яшайдилар улар. Ана шу эзгу туйғу куч беради халқимиз кўнглига. Кўнглидан ҳаётига ёруғ нур туташган халқимизнинг турмуши обод, эртанги кунидан эзгу садолар қайтади. Бу шундай садоки, ҳар уйда, ҳар кўнгилда, ҳар гўшада Эрк ва ободлик, тотувлик бор. Ана шу эзгу туйғулар бор экан, мамлакат тараққий этаверади!\n35 йил Ватанга талпиниб\nСобиқ иттифоқ даврида Pоссиянинг олис Сибирь ҳудудидаги вилоятларидан бирида ҳарбий хизматни ўтаган синфдошларимиздан бири ўша томонларда ишлаб, қолиб кетди. Ўзга миллат вакилига уйланди, оилали, фарзандли бўлди. 17-18 йил деганда Ватанга қайтди. У қайтганида бува ва бувилари оламдан ўтган, синглиси оғир касал эди. Ўксиб-ўксиб йиғлади, қўша қабрларни қучоқлаб бўзлади.\n- Бораман-у ортга қайтаман, Ватан-да яшайман, - деди у яқинларига.\nЎша пайтда у ёш эди, навқирон эди. Яқинлари унинг йўлига кўз тикиб, толдилар. Бетоб сингил оламдан ўтди, яримкўнгил сингилнинг туғишганлик меҳри кўзларида қотди, дийдор қиёматга қолди.\nЎтган кузда у яна келди. Аммо минг афсуски, паришонхотирлик касалига чалинган отаси уни гоҳ таниб, гоҳ танимади. Ўғилнинг боши эгик, сочлари қувдай оқарган. Ёши элликдан ўтганида, умр йўлдошидан айрилганида ўзга юртда туғилиб, ўзга миллат тарбиясини олган ўғил-қизлари уни ёлғизлатиб қўйганида яқинларини соғинди, Ватанини қўмсади. Қайтганида, бу аҳвол – ўғил отага талпиниб турса-да ота ўғлини танимади. Аммо юрак-юрагида, шуурида "ялт” этган бир нур отага забон берди:\n- Болам, ... мисан? Худога шукур, қайтганга ўхшайсан. Энди ўз элинг-да ўзингнинг боғингни ярат! Ҳар кимнинг ўз боғи бўлиши керак. Ўз боғинг меваси, буғдой нонингнинг тоти бўлакча бўлади.\nОтанинг шуурини ёритган нур ўғилнинг юрагига туташди.\n- Қайтаман, боғ яратиб, иморат қураман!\nШу бир оғиз сўздаги ҳикмат – Ватан тупроғининг қудрати, ўғилнинг қатъий қарори тўшакка михланиб қолган отани оёққа турғизди. Бағри тўлганидан, ўғлини Ватанда кўрганидан кўнгли ўсди отанинг.\nШунақа, от чаппар уриб минг айлангани билан барибир қозиғини топиб келаверади. Салкам 35 йил ўзга юртда яшаб, ўзга элнинг тупроғига томир ташлаб-унмаган, ўсмаган ўғил ёши улғайиб, ёлғизланиб қолганида ўз Ватанида боғ яратиш иштиёқи билан ота маконга қайтди. Шуни айтсалар керак-да "Ватаннинг ҳар гиёҳи кўзингга сурмаи нур”, деб.\nМустақилликнинг теран илдизлари\nБола эдим. Тўрт томоним қибла, беташвиш болалигим бир воқеа сабаб саробга айланди.\nАллоҳ раҳмат қилсин отажоним кўп билимдон, мулоҳазали, оғир-босиқ киши эдилар. Советларнинг колхозида бош муҳандис вазифасида ишласалар-да оладиган маоши катта оиламизни боқишга камлик қилдими, қандайдир сўровнома қоғозларини тўлдириб, почта орқали жўнатарди. Орадан оз фурсат ўтгач, отам сўровнома-хатлар жўнатган шаҳарлардан ҳар хил ҳажмдаги қутиларда посилкалар келарди. Уйимизга келтириб очарди уни отам.\n- Мана бу фалон эҳтиёт қисм, мана булар эса мотоциклники, - дердилар ўғил укаларимга тушунтириб. – Ҳамма қисмларни сўровнома-хатлар орқали жўнатиб туришса, мотоциклимизни янгилаб оламиз ёки сотамиз.\nҲақиқатан ҳам уддабурон отам эски "Урал” русумли мотоциклини қайта териб, янгилаб олдилар. Буни кўрган қўшнилар, таниш-билишлар отамга ҳавас қилишди. Ҳатто мотоциклингни менга сот, деб туриб олишди. Оила фаровонлиги учунми ё дўстлари қўймадими, ўзи миниб юрган "Урал"ни сотдилар. Яна отам почта орқали хабарлашиб, янги эҳтиёт қисмлари сотиб олиб, эски бир мотоциклни "янгилаб” олдилар. Бу иши собиқ тузумнинг малайларидан бирига ёқмадими, отамни "олиб сотар”ликда айблаб, партиядан ўчиришди, мансабидан бўшатишди. Отамнинг айбсизлигини исботлаш учун қариндошлар турли эшикларга бош суқишди. Уларнинг ёнида "қўлимдан ёзиш келгани учун” мен ҳам бирга борардим. Қаерга, қайси эшикка кирмайлик, отамни "олиб сотар, жамиятга ёт иллат билан шуғулланган”, - дейишарди.\nВақт ўтиб, отам оқланди, партияга қайта тикланди. Лекин унга нисбатан қилинган ноҳақлик отамни 46 ёшида ҳаётдан олиб кетди. Қаранг, ўша пайтда отам ҳақиқий тадбиркор инсон бўлган эканлар. У киши бировни алдамади, панд бермади, у бозордан олиб, бу бозорга буюм сотганлари йўқ. Аксинча, Ўзбекистонда анқонинг уруғи бўлган мотоциклнинг эҳтиёт қисмларини почта орқали, якка тартибда шартнома асосида, пул ўтказиш йўли билан олиб келиб, атрофидагиларга қулайлик яратдилар. Ана шу тадбиркорлиги учун туҳмат тошлари ёғилди унинг бошига. Совет деган қудратли машина ғилдираклари остида эзилиб, бевақт хазон бўлди. Ҳам маънан, ҳам жисман таҳқирланди.\nБугунги тадбиркор учун мамлакатимизда барча шароитлар яратилган, барча имкон эшиклари очиқ. Тадбиркор хоҳласа, ўз уйида оилавий тадбиркорликни йўлга қўйиши, хоҳласа, чет эллик ишбилармонлар билан икки ёқлама шартномалар тузиши, чет давлатларда ўз фирмасининг филиалларини очиши мумкин.\nБундан 22 йил аввал "Фалончининг хусусий дўкони ёки фирмаси”, деган гапни айтишнинг ўзи жиноят эмасмиди? Ёки иккита машина сотиб олиб, икки-учта иморат ёки тўйхона қуриш ҳатто ҳеч кимнинг хаёлидаги орзу ҳам эмасди. Бундай тараққиёт халқимиз учун эртак, нари борса "коммунизм қурамиз”, дегандай бир орзу эди, холос.\nПрезидентимиз И.А.Каримов раҳбарлигида халқимиз ҳаётида босқичма-босқич ўз амалий исботини топган тараққиётнинг Ўзбек моделини бугун бутун жаҳон тан олиб, ҳавас қилаётгани, айни ҳақиқат. Ҳатто Ўзбекистон ишбилармонлари билан ҳамкорлик лойиҳаларини амалга ошириш ниятини билдираётган хорижлик сармоядорларнинг ҳисобига етиш қийин. Бугунги тадбиркор бир кунда океан орти давлатларига бориб-келиши, мумкин. Ҳатто энг ривожланган давлатларнинг ишбилармон доиралари ўртасида ўз таклиф ва мулоҳазаларини билдириб, фикрларини дадил ҳимоя қилиб, бемалол рақобатлаша оладиган даражада ҳуқуқий билимдон.\nЭнг асосийси, мамлакатимизда кичик бизнес ва оилавий тадбиркорликни ривожлантириш, аҳолининг иш билан бандлигини таъминлаш борасида зарур қонуний асослар мавжудки, ҳеч бир тадбиркорга (агар ишлари қонуний асосда бўлса) "сен олиб сотарсан”, деган туҳмат тоши отилмайди. Унинг барча ҳақ-ҳуқуқлари қонун ҳимоясида, эшикма-эшик бош суқиб, сарсон бўлиб юрмайди у.\nШулар ҳақида ўйларканман, бундан 22 йил аввалги халқимиз дилида туғилиб, ҳеч қачон тилига кўчмаган орзулари рўёбга чиқиб, ҳаётимизни гуллатиб юборган эзгуликлардан қалбим ифтихорга тўлади. Ахир туманимизнинг, мамлакатимизнинг қай бурчагига борманг, маҳаллаларнинг гузарлари, олис овулларнинг қиёфаларини тубдан ўзгартириб юборган ҳар соҳада тадбиркор ватандошларимизнинг оиласи остонасидан тортиб Ватан кенгликларигача гуллатиб қўйганидан қувонмай бўладими?\nБор бўлинг-ей, Мустақилликнинг теран илдизлари, қалби қайноқ, бағрикенг, ишлари юртга манзур, дунёга манзур тадбиркор элим!\n"Ўзимнинг ерим, ўзимнинг ноним”\nКасбим тақозоси билан Қиличбой қишлоғида бўлдим. 70 ёшдан ошган отахон иштиёқ билан ер чопаётганини кўриб, ёнига бордим:\n- Президент 25 сотих ер берди, қарасам, менинг чекимдаги ер ҳовлимга туташ, қаровсизликдан чим босиб кетибди. Ағдариб, ажриқ томирларидан тозалаётирмиз. Худо хоҳласа, буғдой экаман, боғ қиламан, – қувониб-қувониб сўзлади ота.\nОрадан 20 йилча вақт ўтиб, яқин-да яна Қиличбойга йўлим тушганида ўша отахон - Ҳайитбой ота Омонов хонадонида бўлдим. Ўша пайтдаги кўримсизгина уй-ҳовли, чим босган томорқадан асар ҳам йўқ. Шовуллаган боғ, соя солган гужумлар, баланд кўтарилган узум ишкомлари, бири-биридан кўркам, данғиллама иморатларга кишининг ҳаваси келади.\n- Отамиз кенжа ўғиллари билан кўчиб кетганлар, - бобонинг неваралари унинг янги манзилини беришди.\nЁши 90 дан ҳатлаган Ҳайитбой бобо Қиличбой овулининг марказига яқин жойда кенжа ўғли учун янги иморат тиклаган эканлар. Ҳовлидаги файз, тартиб билан экилган дов-дарахтлар, бири-биридан шинам хоналар, айвонларга ҳавас билан боққанимни яширмайман.\n- Бундай уйни авваллари райқўм ҳам қурган эмас, - дейди ичимдагини уққандай, Ҳайитбой бобо. – Ҳов, ана қара, Турсунбойнинг ҳовли-боғини бир кўрсанг-а! Оғзинг ланг очилиб қолади.\nТурсунбой Йўлдошев – қиличбойликларнинг уста боғбони. Ёш бўлса-да 25-30 сотих ерида дунёнинг ярмини жамлаб, жаннатмакон боғ-бўстон яратган тадбиркор йигит.\n- Авваллари томорқамизга унчалик эътибор бермасдик, - дейди у. – Қарасам, оиламизга зарур нарсаларнинг асосий қисмини сотиб олаяпмиз. 25-30 сотих томорқага эса мол ўти экишдан нарига ўтмаймиз. Ахир ўз ерим увол бўлаётир-ку, дедим.\nЎз ерига меҳр қўйган йигит қисқа вақт ичида оиласи иқтисодини 100 эмас, 200 фоиз кўтарди: ўз ерида ўз буғдойини ўриб-йиғди, омбори донга тўлди. Ун излаб юрмайдиган бўлди. Мева-чева деганнинг Ўзбекистон шароитида ўсадиган барча турини топиб экди, барчасининг ҳосилидан баҳраманд бўлди. Голландия гулкарамини экиб, маҳаллий шароитга мослаштирди, кўчатлар етиштиришни йўлга қўйди. Уруғчилик билан шуғулланиб, помидор, ловия, шолғомнинг ширин навларини ўз томорқасида етиштирди.\n- Мана бу ҳам ўзимнинг еримда етиштирилди. - Кишмиш узум меваларини тарозига қўяди у. Марвариддек ялтираб турган кишмиш узумнинг мазасидан тилингиз шакарлангандай бўлади. Қулоғимда эса унинг "ўзимнинг ерим”, "ўзимнинг мулким”, деган сўзлари қайта-қайта жаранглайди. Оддийгина қишлоқ йигити, оддийгина деҳқоннинг ўз ери, ўз мулки ободлиги учун меҳр-муҳаббат билан жон куйдираётгани, ўзи етиштирган неъматларни камтарлик билан эл дастурхонига тортиқ қилаётгани Президентимиз айтган бир иборани ёдимга солди: "Оиласини, хонадонини обод қилган одам Ватанининг ободлигига дахлдордир”. Зеро, шу табаррук замин шу азиз Ватан барчамизники. Унинг тараққиёти ҳам, келажаги, бугуни ҳам, шон-шуҳрати, шаъни ҳам оиламиз бағридаги тўкис, обод турмуш тарзимиздан, фаровонлиги-ю осойишталигидан бошланади. Ўз уйи, ўз ерида етиштирган неъматлари билан фахрланган инсоннинг дилида наинки ўз мулкига эгалик туйғуси, балки шу қутлуғ заминга – ўз юртига эгалик, беклик туйғуси шаклланади, илдиз отади. Беихтиёр хаёлимда Ўзбекистон буғдой мустақиллигига эришган қутлуғ дамлар шукуҳи жонланади:\nХирмонларга тўкилган қирмизи доним,\nДастурхонни тўлдирган ўзимнинг ноним...\nБугун ҳар бир ўзбекистонликнинг оиласида ўз мулки-бўстонидан унган неъматлар сероб. Ўзимнинг ерим, ўзимнинг ноним, ўзимнинг мулким деган тиллари бурро. Шаҳарларни ортда қолдириш даражасидаги намунали уй-жойлар жуда қисқа – 5 йил ичида бутун мамлакатимиз қишлоқлари қиёфасини тубдан ўзгартириб юборди. Совет даврида хом ғиштлардан қурилиб, 20-30 йилга етмай чўкиб қолган уйларни бузиб ташлаб, замонага мос, кўркам иморатлар қуриб, ҳашамдор ҳовлиларда яшамоқда бугун элим! Намунали уй-жойларнинг-ку довруғи жаҳонга достон, ҳавасларга муносиб, Қишлоқ инфратузилмаси тубдан ўзгариб, тараққиёт босқичига кирди. Намунали уй-жой эгаси бўлмоққа орзумандлар сони беҳисоб. Ўз оиласи бағрида тадбиркорликни йўлга қўйиб, бешикдаги боласигача ўз мулкига содиқлик туйғусини сингдираётган мулкдорлар бугун Ватаннинг таянчлари, тараққиётга, келажакка дахлдор мустақилликнинг энг қудратли қанотлари яна бир теран томири.\nАна шундай қудратли қанотлари билан келажак уфқлари томон парвоз қилаётган Ватан – Ўзбекистон барчамизники! Қалб ардоғимиз, кўз қароғимиз, борлиғимиз – энг буюк мулкимиз шу Ватан! Ана шу туйғу дилларимиз аро мангу ҳоким бўлсин!


ИПОТЕКА-БАНК: Кредит олиш учун нима қилиш керак? — manzur.uz\nИПОТЕКА-БАНК: Кредит олиш учун нима қилиш керак?\nКредит олмоқчи бўлган тадбиркор биринчи навбатда ўз ғояси билан маҳалла фуқаролар йиғини раисига мурожаат қилиши лозим. Ҳар бир маҳаллага тумандаги ёки шаҳардаги 4 та сектордан биттаси бириктирилган. Тадбиркор шу сектор раҳбари ҳамда маҳалла раисидан тавсиянома олади.\nmanzur.uz / 25.06.2019 178\nИпотека банкнинг навбатдаги анжуманида тадбиркорларга кредит ажратишни янада енгиллаштириш масалалари муҳокама этилди. Унда ўтган йилларда ва 2019 йилда кредит ажратиш борасида қандай янги тизимлар жорий этилгани, кредитларни мақсадли сарфлаш, муаммоли кредитларни ёпиш тартиблари, кредит сиёсатига хорижий линияларни жалб қилиш ва бошқа мазмундаги саволлар ўртага ташланди. Банк мутахассислари уларга батафсил жавоб беришди.\nВАЛЮТАДА КРЕДИТ КЕРАКМИ – МАРҲАМАТ!\nИброҳим МАМАЖОНОВ, Инвестицион лойиҳаларни мувофиқлаштириш маркази директори:\n–Бугунги кунда барча тадбиркорлар хориж технологияси асосида ишлаб чиқаришни йўлга қўйишни мақсад қилган. Бу орқали Ўзбекистон иқтисодиётига ўз ҳиссаларини қўшишяпти. Бизнинг банкимиз ҳам инвестицион лойиҳаларни молиялаштиришда хорижий кредит линиялари ҳисобидан уларни молиялаштиришга алоҳида эътибор қаратган. Бугунги кунда республикада 16 та хорижий кредит линияси мавжуд бўлиб, уларнинг асосий суммаси бугунги кунда 359 млн долларга етди. Ипотека банкда 16 та хорижий линия бўйича 177 млн доллардан ортиқ маблағ мавжуд.\nЯна бир муҳим жиҳати Ипотека банк томонидан ҳукумат кафолатсиз хорижий кредит линияларини жалб қилишга алоҳида эътибор қаратилган. 2019 йилнинг ўзида Россиянинг Газпром банки билан 30 млн.долларлик, Германиянинг Одо банки билан 50 млн.ЕВРОлик, Швейцариянинг Кредит Суис банки билан 200 млн долларлик келишувларга эришди. Бундан ташқари Хитой давлат тараққиёт банкининг 40 млн долларлик, Корея Эксим банкининг 10 млн долларлик, Европа тикланиш ва тараққиёт банкининг 30 млн.долларик кредит линияларини жалб қилиш бўйича музокаралар олиб борилмоқда.\nЖорий йил феврал ойида тадбиркорларга сифатли хизмат кўрсатиш мақсадида Ипотека банк инвестицион фаолиятни мувофиқлаштириш ва лойиҳаларни бошқариш маркази ташкил қилинди. Унинг вилоят бўлимлари ҳам бор. Инвестиция марказининг вазифаси хорижий кредит олишни истаган тадбиркорларга маслаҳат кредит хизматлари кўрсатади. Яъни кредит олишдан тортиб, фойдаланиш ва ёпишгача бўлган жараёнда бизнес юритувчиларга ёрдам беришдан иборат.\nКАМ ТАЪМИНЛАНГАН ОИЛАЛАР – ЭЪТИБОРДА\nСанжар МУРОДОВ, Аҳоли тадбиркорлигини молиявий қўллаб-қувватлаш дастурларини мувофиқлаштириш ва мониторинг қилиш бошқармаси бошлиғи:\n–Барчага маълум Президентимиз ташаббуси билан 2017 йилдан бошлаб аҳоли хонадонларига бориб, суҳбат ўтказиш орқали, уларни тадбиркорликка жалб қилиш ишлари бошланган эди. 2019 йил 7 мартда Ўзбекистон республикаси Президентининг “Ҳудудларда аҳолини тадбиркорликка кенг жалб қилиш ва оилавий тадбиркорликни ривожлантиришга доир қўшимча чора-тадбирлар тўғрисида»ги ПҚ-4231-сонли қарори қабул қилинди. Унда барча маҳаллалар ва хонадонларни қамраб олиш учун тижорат банкларига масъулият юклатилди. Бизнинг банк томонидан ҳам 345 минг маҳаллага мутахассислар бириктирилиб тарғибот-ташвиқот ишлари йўлга қўйилди.\nБиз асосий эътиборни кам таъминланган оилаларни тадбиркорликка жалб қилишга қаратяпмиз. Мақсад – уларни кам таъминланганлар рўйхатидан чиқариш. Маҳаллаларимизда 6511 дан ортиқ кам таъминланган оилалар мавжудлиги аниқланди. Шу кунга қадар уларнинг 3405 нафари кредит олиб тадбиркорлик қилиш истагини билдирди. Айни кунгача кам таъминланган 2316 та оилага 13 млрд сўмдан ортиқ имтиёзли кредит ажратилган.\nКРЕДИТ ОЛИШ ТИЗИМИ ҚАНДАЙ?\nКредит олмоқчи бўлган тадбиркор биринчи навбатда ўз ғояси билан маҳалла фуқаролар йиғини раисига мурожаат қилиши керак. Ҳар бир маҳаллага тумандаги ёки шаҳардаги 4 та сектордан биттаси бириктирилган. Тадбиркор шу сектор раҳбари ҳамда маҳалла раисидан тавсиянома олади. Кейин туман марказидаги оилавий тадбиркорликни ривожлантириш марказига (ҳудудий ишчи гуруҳи) мурожаат қилади. Гуруҳ раҳбари – туман ҳокимининг биринчи ўринбосари тадбиркорнинг сўровномасини кўриб чиқиб, кичик ишчи гуруҳини ўрганишга юборади. Кичик ишчи гуруҳи томонидан ижобий хулоса берилгач тадбиркор ўз йўналиши бўйича олмоқчи бўлган ускуна ёки хомашёни таъминотчидан олади. Вилоят ишчи гуруҳи ва ташкилий мувофиқлаштирувчи ишчи гуруҳи томонидан таъминотчилар рўйхати тасдиқланган. Таъминотчидан товарни олиб келиб ўрнатгач ва унинг миқдори, қиймати ва сифатига ҳеч қанақа эътирози бўлмаса тадбиркор розилик хати билан ҳисоб варақ-фактурани банкка тақдим қилади. Кейин банк унга йиллик 8 фоизли кредитни 3 йилга 6 ойлик имтиёзли шартнома асосида ажратади. Унга кўчмас ёки кўчар мулк кафиллик сифатида қабул қилиниши мумкин.\nКредитлар мақсадсиз сарфланишининг олдини олиш учун ҳозирда муҳим механизм йўлга қўйилган. Мисол учун тадбиркорнинг хонадонига олдин ускуна, хомашё келтирилади ва ундан кейин кредит берилади. Бу тизим самарасида 2019 йилда кредит мақсадсиз сарфланган ҳолатлар учрамади.\nИпотека—банкАТИБнинг 2019 йилги кредит портфели 20 трлн 5 млрд сўмни ташкил қилди. Шундан инвестицион кредитлар қолдиғи 15 трлн 600 сўм (76 фоиз)дан иборат. 2019 йилнинг ўзида Ипотека-банк АТИБ томонидан 38 млн доллардан ошиқ лойиҳалар хорижий валютада молиялаштирилди. 2019 йилнинг ўзида 1 трлн 600 млн. сўмлик узоқ муддатли инвестицион кредитлар ажратилган. Улардан саноат йўналишига 158 млрд сўм, қишлоқ хўжалиги йўналишига 212 млрд сўм, транспорт ва коммуникация йўналишига 12,9 млрд сўм, қурилиш соҳасига 152 млрд сўм, ижтимоий соҳага 82 млрд сўм, моддий техника, таъминот ҳамда маиший хизмат соҳасига 618 млрд сўм ва бошқа секторларга 17 млрд сўмдан ортиқ инвестицион кредитлар йўналтирилган. Ипотека-банкка бириктирилган маҳаллаларда жами 273 мингдан ортиқ хонадонлар мавжуд бўлиб, бугунгача улардан 15 мингдан ортиғи кредит олиш истагини билдирди. Шундан 7,5 мингдан ортиғига 153 млрд сўмдан зиёд кредит маблағлари берилди.\nИпотека банк томонидан ажратилган кредитлар ҳисобига 2019 йилда 10 мингдан ортиқ янги ишчи ўринлари яратилди.\nKalit so`zlar: Ипотека-банк, кредит, тадбиркорлик\nmanzur.uz / 28.10.2019 98\nmanzur.uz / 28.09.2019 133\nmanzur.uz / 09.09.2019 146\nmanzur.uz / 27.08.2019 169\nmanzur.uz / 30.07.2019 110\nЧет элда ўзбекистонликларни ўқишга қабул қилишда нега иккиланишяпти?\nCаломатлик учун хавфли дафтарлар


Қазо намозлари ва замсура ҳақида\n- март. 09, 2017\nСавол: Қазо намозларни ўқишдан олдин ҳам азон айтилади, деб эшитгандим. Бир кунлик намозлар қазо бўлган бўлса, уларни адо этишда ҳар бир намоз учун алоҳида азон айтиладими?\nЖавоб: Қазо намозларида ҳам худди вақтида ўқилаётган намоздаги каби азон ва иқомат айтилади. Зиммасида бирдан ортиқ қазо намозлари бўлган одам уларни бир вақтда ўқимоқчи бўлса, биринчи намозга азон айтади, қолганларини иқомат билан ўқийверади. Бу қоида ёлғиз ёки жамоат билан ўқиганга баробардир. Пайғамбаримиз (а.с.) ва саҳобалар Уҳуд ғазотида кетма-кет тўрт вақт – пешин, аср, шом ва хуфтон намозини ўқий олмаганлар. У пайтлар ҳали қўрқув намози ҳақидаги оятлар нозил бўлмаганди. Кейин ҳазрат Билол (р.а.) азон айтганлар ва Расулуллоҳ (с.а.в.) имомликларида аввал пешин, ке-йин аср, сўнг шом ва хуфтон намозларини ҳар бирига алоҳида иқомат билан адо этишган. Уламоларимиз ушбу воқеадан бирдан ортиқ қазо намозларини битта азон ва алоҳида иқоматлар билан адо этиш ҳукмини олишган (“Раддул муҳтор”).\nСавол: Ўн беш-йигирма йиллик қазо намозларини ўқиш тартиби, вақтлари қандай?\nЖавоб: Ўз вақтида ўқилмаган намоз фақат қазосини ўташ билан зиммадан соқит бўлади.\nКўп йил ўқилмаган намозларнинг қазосини ўташда тартиб шарт эмас, лекин шунда ҳам тартибга риоя қилиш (яъни, олдин бомдод, кейин пешин, сўнг асрни ўқиш) мустаҳабдир (“Фатовойи Ҳиндийя”).\nНамозлар қай суратда ўталмай қолган бўлса, қазоси шу суратда ўталади. Яъни, сафарда ўқилмай қолган намоз ҳазарда ҳам қаср қилиб ўқилади. Ҳазарда ўталмаган намозни сафарда қазосини ўқимоқчи бўлган одам тўлиқ ўтайди.\nҚазо намозларни куннинг исталган пайтида ўтаса бўлади. Уч маҳал мустасно. Улар: қуёш чиқаётган пайт, кун қиёмга (тиккага) келганда ва қуёш ботаётганда. Мана шу учта вақтда қазо намозларини ўқиб бўлмайди (“Баҳрур роиқ”).\nСавол: Уч-тўрт кунлик қазо намозларини бирданига ўқиса бўладими?\nЖавоб: Макруҳ вақтлардан бошқа пайтда бир уринишда қувват етганича уч-тўрт кунлик қазо намозларни ўташ мумкин.\nСавол: Баъзи намозларда узунроқ, баъзи намозларда қисқароқ қироат қилган яхши, деб эшитдим. Шу ҳақда кенгроқ маълумот берсангиз.\nЖавоб: Фарз намозларнинг аввалги икки ракатида, бошқа намозларнинг барча ракатида қироат қилиш фарз бўлиб, унинг энг оз миқдори битта узун ёки учта қисқа оятни ўқишдир.\nҚироатнинг суннат бўлган миқдори сафарда, вақтнинг зиқлигида, фотиҳадан сўнг исталган сурани ўқишдир. Ҳазарда (уйда) ва бемалол вақтларда эса бомдод намозида Фотиҳа сурасидан кейин икки ракатда қирқ ёки эллик оят ўқиш суннат. Пешин намози (фарзи)да ҳам шу миқдорда қироат қилиш суннатдир (“Жомиъус сағир”). Аср ва хуфтон намозларида қироатнинг суннат миқдори Фотиҳа сурасидан ташқари йигирма оятдир. Шом намозида эса Фотиҳадан кейин икки ракатга ҳам биттадан қисқа сура ўқиш суннат (“Муҳийт”).\nМуқимликда бомдод ва пешин намозлари фарзларида узун суралар ўқилади (“Виқоя”). Узун суралар Ҳужуротдан Буружгача бўлган суралардир.\nАср ва хуфтон намозларига ўртача узунликдаги суралар ўқилади. Бу турга Буруждан Баййинагача бўлган суралар киради.\nШом намозида эса қисқа суралар ўқилади. Баййинадан Қуръоннинг охиригача бўлган суралар қисқа суралар ҳисобланади (“Виқоя”, “Муҳийт”).\nСавол: Суннат намозларидаги қироатларда ҳам суралар тартибига риоя қилиш керакми?\nЖавоб: Фарз намозларининг иккинчи ракатида биринчи ракатда ўқиган сура ёки оятдан юқоридагисини ўқиш макруҳдир. Аммо суннат намозларда макруҳ эмас (“Муҳийт”).\nСавол: Салла билан ҳожатхонага кирса бўладими?\nЖавоб: Салла билан намоз ўқилгани ва у мўминнинг тожи бўлгани учун, у билан нопок ерларга, жумладан, ҳожатхонага кириш макруҳ ҳисобланади (“Фатовойи Ҳиндийя”).\nRead 40024 times\nMore in this category: Очиқ айтилмайди, ишора қилинади »


Exim China | Хитойдан ускуна ва техникалар – Telegram\nExim China | Хитойдан ускуна ва техникалар\nEXIM CHINA - Тадбиркорлар учун ажойиб имконият. Ускуналар, ишлаб чиқариш линиялари ва товарлар етказиб бериш бўйича етакчи компаниялардан.\nТошкентб Яккасарой Кичик Бешёғоч 104Б\nЛидерлик туғма қобилиятми?\n❗ Умуман, лидерлик ҳақида сўз юритишдан олдин лидерлик атамасининг моҳиятини аниқлаш зарур. Лидер деганда кўз олдимизга сиёсий лидерлар, миллий етакчилар яъни мураккаб вазиятларда тарихни ўзгартира олганлар келади. Ҳозирги даврда ушбу атама асосан бизнесда ишлатилиб келинмоқда.\n🕴 Ҳозирги пайтда лидерлик бизнесни асосий ташкил этувчиларидан бири эканлигига шубҳа йўқ. Aфсуски, лидерликни туғма харизм билан адаштиришади. Улар туғма бўлади, сен энди лидер бўла олмайсан ва шунга ўхшаш фикрлар нотўғри. Лидерлик бу - салоҳият. Aгар хоҳласангиз ушбу салоҳиятни ривожлантириб лидер бўла оласиз.\n🔑 Лидерлик – бизнесдаги муваффақият калити бўлиб, барча инновацион ўзгаришларни амалга оширишда юқори раҳбариятдан лидерлик сифатлари талаб этилади. Лидерлик ташкилот фаолиятини юритувчи куч, глобал кўламдаги рақобатбардошликни таъминловчи восита бўлишига қарамай, менежментда лидерлик салоҳиятидан тўлиқ фойдаланилмай келинмоқда.\n🤵 Раҳбар лидер бўлиши керакми? Ҳа, раҳбар лидер бўлиши керак. Лекин, бу лидер раҳбар бўлиши керак дегани эмас. Раҳбар иш ўрни, лидерлик эса маҳорат ва кўникмалар. Сиз ўз жамоангизни олдинга етакловчи бўлишингиз ва ҳаммани ўзингиз билан эргаштира олишингиз керак. Лидер раҳбардан устун. Раҳбар лидер бўлса нур устига аъло нур.\n👏 Умумий ҳолда лидерлик барча тизимлар билан ишлайди ва барча жараёнларда инсонлар билан муносабатларни амалга оширишда қўлланилади. Бундан ташқари лидерлик ҳусусиятларининг рўйхати жуда узун бўлиб, амалда ҳеч бир инсон бу ҳусусиятларга тўлиқ эга бўлиши мумкин эмас. Aммо сиз оилада ҳам ишингизда ҳам лидер бўлишингиз мумкин!\n✅ Унутманг лидерлик бу салоҳият, сиз ҳам лидер бўлишингиз мумкин!\n1.0K viewsedited 11:04\n847 views 14:20\n890 views 14:20\nПластик яшик ишлаб чиқариш ускунаси\n🔎 Ускуна ҳақида батафсил маълумот\nБосим кучи: 4000 KN\nИшлаб чиқариш ҳажми: 60-90та/соат\nУмумий двигател кучи: 75 кВт\nУшбу ускуна 400тонналик босим кучига эга бўлганлиги сабабли 200-1850 граммгача бўлган саватларни чиқара олади. Ускуна қолипи эса талабга қараб ўзгариши мумкин!\n🗒 Тижорий таклиф юклаб олиш\n📲 +99899 895 70 00\n📲 +99899 395 70 00\n👨🏻💻 Администраторга ёзиш\n964 viewsedited 14:25\nМаргулан Сейсембаев - Қозоғистонлик миллиардер, инвестор ва тадбиркор. 1966-йилда Жезказган вилояти Улйтаю туманида фермерлар оиласида туғилган.\nБошқаларнинг муваффақияларини эмас, хатоларини ўрганинг!\nБуни кўплаб таъкидлаб айтганман - бировнинг тажрибасини ёки муваффақиятини ўрганманг. Ҳар қандай муваффақият ноёб ва уникалдир, уни такрорлаш мумкин эмас. Билл Гейтснинг онаси IBMда ( программа таъминотларини ишлаб чиқарувчи дунёдаги энг йирик корпорация)да ишлаган. Муваффақиятида онаси туфайлими ёки бошқа факторларми бу маълум эмас.\nМен амалга оширган катта сотувларнинг аксарияти бутунлай тасодифий эди. Менинг ҳаётимда ярим миллиард доллар ва ундан кўпроқ қийматга эга бўлган бир нечта битимлар бўлган ва уларнинг ҳеч бири режалаштирилмаган. Шунинг учун, бир нарсани ёдда тутинг - муваффақиятга ҳеч қачон режа асосида эришилмайди.\n967 views 14:40\nКириб келаётган Рамазон ойи муборак бўлсин!\nСизлар учун барча вилоятларнинг Рамазон тақвими\n👉🏻 Тақвим 2021\nҚоп ишлаб чиқариш бизнеси\nБарчамизга маълумки ҳар қандай маҳсулот ҳозирги даврда қадоқланиб сотилмоқда. Жумладан, қурилиш моллари, хўжалик ҳаётимизда фойдаланиладиган ун, шакар, макарон, гуруч ва шу каби маҳсулотларни ўраб қадоқлаб беришда полипропилен қопга талаб анчагина юқори. Юртимизда иқтисод жадал ривожланиб бораётгани сабабли, юқоридаги маҳсулотларга талаб ҳам ортмоқда.\nУшбу линияда тўрт босқичдан иборат бўлиб қоп ишлаб чиқариш учун иш жараёни босқичма босқич амалга оширилади:\n- Биринчи босқичда майда гранулаларни эритиб тўқиш учун ип ишлаб чиқарилади;\n- Иккинчи босқичда эса ишлаб чиқарилган ипни ғалтакларга ўралади;\n- Учинчи босқичда ип ўралган ғалтакларни махсус ғалтак ўрнатгичга териб чиқиб тўқув ускунасига улаб қўйилади ва шу холатда қоп тўқиш жараёни бошланади;\n- Тўртинчи босқичда тўқилган қопни пастки қисмини тикиб қўйилади.\nУшбу ишлаб чиқариш линияси ҳақида кўпроқ маълумот учун бизга мурожаат қилинг.\n✅ Муваффақиятли бизнесни йўлга қўйинг\n884 views 10:30\nБетон завод (35 куб/соат)\n🗒 Файлни юклаб олиш\n🎥 Тўлиқ видео\nИшлаб чиқариш ҳажми: 35куб метр/соат\nДвигател кучи: 76 кВт\nМиксер: JS 750\nБаландлик: 3.8 метр\nwww.eximchina.uz | Instagram\n968 viewsedited 11:00\nШахсий ривожланиш учун муҳим 5 маслаҳат\nШахсий ривожланиш инсонни мукаммалик сари етаклайди. Инсон ҳамиша ўзини ривожлантиришга ҳаракат қилиши лозим. Шахсий ривожланиш тушунчаси ўзини ҳурмат қилган ва келгусида катта муваффақиятларга эришмоқчи бўлган инсонлар учун муҳим жараёнлардан бири ҳисобланади. Қуйидаги кичик тавсиялар эса ана шу жараёнда сизга жуда катта ёрдам беради.\n1⃣ Ҳар кунингизни сарҳисоб қилинг;\nҲар куни тунда ухлашдан олдин, ўтказган кунингизни анализ қилинг ва қилган хатоларингиз ёки улгурмаган ишларингизни ёзиб боринг.\n2⃣ Кундалик режалар дафтари тутинг;\nҲар кунги қиладиган ишларингизни рўйхатини тузиб олинг. Ва ана шу режа асосида иш тутишга интилинг. Вақт ўтган сари барча ишларни қилишга улгурасиз.\n3⃣ Ўзингизга нисбатан қаттиққўлроқ бўлинг;\nҲеч қачон ўзингизни ўзингиз алдаманг. Ўзингизга каттароқ талаблар қўйинг, ва юқоридагидек кунингизни сарҳисоб қилганда ҳам қаттиққўлроқ бўлинг.\n4⃣ Устоз топинг;\nУстоз сиздан ёши катта бўлиши шарт эмас, балки сиз билишни истайдиган нарсани билиши керак. Ўрганишдан уялманг. Устозингиз сиз босиб ўтган йўлларни босган.\n5⃣ Давомийликка амал қилинг.\nНима иш қилсангиз ҳам, уни вақт ўтиб тўхтатиб қўйманг. Оз-оздан қилинг лекин бардавом бўлсин. Мисол учун китоб ўқимоқчи бўлсангиз, бир кун юз бет ўқиб кейинги кун ташлаб қўйманг. Ундан кўра ҳар куни 20 бетдан бардавом ўқинг!\nТом Харди - Британиялик актёр, продюсер.\nХато қилишдан ҳеч қачон қўрқманг! Албатта, фақат ҳеч нарсага қўл урмаганларгина хато қилишмайди. Улар эса омадсизлардир.\n992 views 09:54\n🗒 Каталог ва техник параметрлар\nЛифт параметрини тасдиқлаш учун асосий қуйидаги маълумотлар керак бўлади:\n1) Бино қавати ва ўлчамлари;\n2) Тўхташлар сони;\n3) Шахта ўлчамлари;\n4) Лифт мотори учун бўшлиқ ўлчами;\n5) Лифт кўтара олиш кучи, ўлчамлари ва бошқа параметрлар.\n1.0K views 11:10\nБизни мунтазам сайтимиз орқали ҳам кузатиб боринг!\n🏭 Катта, ўрта ва кичик лойиҳалар;\n💯 100дан ортиқ ускуна ва линиялар;\n📚 Фойдали маълумотлар;\n🏢 Омборда мавжуд ускуналар;\n🚀 15дан ортиқ соҳадаги таклифлар.\nCайт учун ҳавола: www.eximchina.uz\n963 views 11:18\nYGM 130 Тегирмон (Мельница)\nУшбу юқори босимли  тегирмон тоғ-кон саноати, кимё муҳандислиги ва қурилиш соҳасидаги 280 дан ортиқ турдаги материалларни майдалаб олиш учун кенг қўлланилади.\n🔎 Тегирмон ҳақида батафсил маълумот\nИшлаб чиқариш ҳажми: 2.5-9.5тонна/соат\nМаҳсулот чиқиш ҳажми: 0.613-0.033 (мм)\nТегирмон ўлчамлари: 7900 х 8000 х 9700 (мм)\n👨🏻💻 Администратор билан боғланиш\n947 viewsedited 11:10\nДизел насосларини синовдан ўтказиш ускунаси (тестер)\nИккита бошқарувли LED дисплейга эга бўлган ушбу ускуна турли хил дистрюбутер насослар ва механик насосларни тест қилиш учун ишлатилади. Қўшимча функциялари эса созлаш ва инъекция насосини синовдан ўтказиш учун ишлатилади.\nЕтказиб бериш: 10-20 литр/мин\nБак сиғими: 50 литр\nДвигател кучи: 15 кВт\n859 views 13:33\nУскуна видеоси (Тестер)\n875 viewsedited 13:35\nБиз бугун тақдим этадиган  целлофан пакет ишлаб чиқариш линияси 2 та асосий ва 3та қўшимча ускуналардан ташкил топган:\n1) Плёнка экструдер ускунаси.\n2) 2 хил рангли принтер (ихтиёрий).\n3) Пакет кесиш ускунаси.\n4) Ярим автомат пресс ускунаси. (ихтиёрий).\n5) Пакетни қайта ишлаш ва гранула ишлаб чиқариш ускунаси (ихтиёрий).\n🔎 Линия ҳақида батафсил маълумот\n920 views 10:52\n775 views 09:38\nАссалому Алайкум қадрли юртдошлар!\nБутун ислом олами қаторида дину диёнатли, эътиқоди мустаҳкам халқимиз катта интиқлик билан кутиб олаётган муборак Қурбон ҳайити билан юртимиздаги барча мусулмонларни чин қалбимиздан самимий табриклаймиз!\nУшбу муқаддас айёмда сизларга сиҳат-саломатлик, тинчлик-хотиржамлик, бахту саодат тилаймиз! Эзгу интилиш ва ишларимизда Аллоҳ ҳамиша мададкор бўлсин!\n704 views 07:20\n368 views 10:22\nШебен ишлаб чиқариш линияси\nҚурилишда шебендан кўра кўпроқ ишлатиладиган маҳсулот бўлмаса керак. Шебен бетон ишлаб чиқаришдаги асосий маҳсулотлардан бўлиб, биноларнинг пойдеворига, автомобил ва темир йўллар қурилишида,  шунингдек, тўғонлар ва бошқа гидротехник иншоотлар қурилишида ишлатилади.\nУшбу юқори талабга эга бўлган ҳом ашёни ишлаб чиқариш учун бизга 5 та катта ускуналардан ташкил топган ишлаб чиқариш линияси керак бўлади\nИшлаб чиқариш ҳажми: 200 тонна/соат\nУскуналар сони: 5 та\nТайёр маҳсулот ўлчами: 10-50 мм\n📷 Батафсил маълумот (фото)\n405 views 10:28


Навоий халқаро аэропорти МДҲдаги «Энг яхши аэропорт—2020» танлови ғолиби бўлди - Zamin.uz\n08:30 / 06.03.2021\nМДҲдаги «Энг яхши аэропорт—2020» танловида Навоий халқаро аэропорти ғолиб бўлди. Бу ҳақда Uzbekistan Airports ахборот хизмати хабар берди.\nҚарийб 30 йилдан бери нодавлат ва нотижорат «Аэропорт» ассоциацияси томонидан ўтказиб келинадиган мазкур танловда ҳамдўстлик давлатларидаги барча аэропотлар қатори Навоий халқаро аэропорти ҳам 2012 йилдан буён иштирок этиб, жами 8 маротаба мукофот соҳибига айланган.\nҚайд этилишича, пандемия шароитида қатор мураккабликларнинг мавжудлигига қарамай, йўловчи ва юк ташишда фаоллик кўрсатган, юқори молиявий натижаларга эришган мазкур ҳаво дарвозаси ишчи-ходимларининг меҳнати ҳайъат аъзолари томонидан эътироф этилган.\nТаъкидланишича, аэропортнинг йил давомида молиявий ва ишлаб чиқариш жараёнларида амалга оширган ишлари, мамлакат иқтисодиётига қўшган ҳиссаси танлов шартларига кўра муносиб баҳоланган. «Аэропорт» ассоциациясининг фахрий ёрлиғи ҳамда кубоги тантанали равишда топширилган. “Замин” янгиликларини “Youtube”да кузатиб боринг\nЯнгиликлар » Жамият » Навоий халқаро аэропорти МДҲдаги «Энг яхши аэропорт—2020» танлови ғолиби бўлди


Asalhoney’ни ўлдиришда гумонланаётган шахс қўлга тушди - ShouBiz.uz\nЯнгиликлар 12:11 | 16.6.22\nAsalhoney’ни ўлдиришда гумонланаётган шахс қўлга тушди\nУ 18 март куни ўлдириб кетилганди\nИжтимоий тармоқларда Asalhoney номи билан машур бўлган Асал Хўжаевани ўлдиришда гумонланаётган шахс қўлга тушди.\nБу ҳақда Бош прокуратура «Bugun.uz»га кўшимча маълумот берган. Унга кўра, қотиллик буйича жиноят иши юзасидан дастлабки тергов ҳаракатлари якунланиш арафасида. Айбланувчи эса қамоққа олинган.\nАввалроқ Asalhoney’ни ўлдиришда гумонланган шахс ушлангани ҳақида хабар берилганди. Қайд этилишича, унинг ўлимида гумонланаётган шахс процессуал тартибда ушланган. Бош прокуратура матбуот котиби иш бўйича ҳақиқатни аниқлашга тўсқинлик қилиш ҳолатларининг олдини олиш мақсадида бошқа тафсилотлар ошкор қилинмаслигини маълум қилди.\nЭслатиб ўтамиз, аввалроқ Асал Хўжаеванинг ўлимига нима сабаб бўлгани ошкор бўлганди. Интернетда унинг вафотига доир маълумотлар тарқатиб юборилган. Унга кўра, Асал Хўжаеванинг мурдаси қотиллик аломатлари билан топилган. Суд-тиббий экспертизасининг дастлабки маълумотига кўра, А.Хўжаеванинг ўлими қорин олд соҳасида бир дона санчилиб кирувчи кесилган жароҳати, бўйин чап томони санчиб кесилган жароҳати, бош мия ёпиқ жароҳати, бош мия юмшоқ тўқималарига қон қуйилиши оқибатида юз бергани аниқланган.


17 январ 2021, Тошкент вақти: 01:26\n5 август, якшанба, тушдан кейин кўп қаватли уйнинг 9- қаватидан бошига сувоқ-бетон парчаси тушиб, оғир жароҳат олган 55 яшар Дилбар Юнусова уч кундан буён комада қолмоқда.\nТошкент шаҳар, Сергели туманидаги 9 қаватли 26-уй ёнида содир бўлган бу воқеада жабрланган аёлнинг қўшнилари айбни уйни сифатсиз таъмирлаган қурувчиларга тўнкамоқда.\nАммо, 26-уй жойлашган Чароғон маҳалла фуқаролар йиғини раисининг Озодликка айтишича, мазкур уй, аҳоли айтаётгандай, капитал ремонт қилинмаган, содир бўлган воқеа эса, бахтсиз тасодиф, холос.\nВоқеа жойидан олинган суратда домнинг 9-қавати билан уй томи тўсиғи туташган жойдаги ёриқни ёпиш учун ишлатилган сувоқ-бетон парчаси ўрни бўшлигини кўриш мумкин.\nБошига сувоқ-бетон парчаси тушган Дилбар Юнусованинг катта қизи Наргизанинг Озодликка айтишича, 9- қаватдан кўчган парча аввал кондиционерлар устига, сўнг онасининг бошига тушган.\n- Онамнинг ёнида 6 яшар невараси - менинг ўғлим бор эди. Иккаласи бирга бувимларникига кетишаётганди. Ўтиб кетишаётганда тепадан – домдан кўчиб тушибди. Кондиционерга тушиб, иккига бўлинган. Битта бўлаги онамнинг бошига тушган,- деди Наргиза.\nОғир жароҳат олган Дилбар Юнусова Республика Шошилинч тиббий ёрдам касалхонасида 5 соат атрофида операция қилинган.\nКасалхона телефонини кўтарган врач Дилбар Юнусованинг жонлантириш бўлимида қолаётганини айтди.\nДилбар Юнусованинг қўшнилари воқеа тўғрисида Озодликка хабар қиларкан, ўз хатида айбни уйни таъмирлаган қурувчиларга тўнкади.\n“Бу уй яқинда капитал таъмирдан чиққан эди. Фасадни пардозлаш ишлари якунланган. Аммо-лекин усталар ишини яхши бажармаган, виждонан ишламаган”, деб ёзди қўшнилар.\nУлар, айни пайтда, айбни квартираларига кондицонер ўрнатиш учун перфоратор ишлатаётганларга ҳам тўнкамоқда.\nХўш, уй “капитал таъмирдан чиққан”ми ёки “фасадни пардозлаш ишлари”гина ўтказилганми?\nБу саволни Озодлик 26-уй жойлашган Чароғон маҳалла фуқаролар йиғини раиси Абдуқодир Аҳадовга берди.\nМаҳалла оқсоқоли аввалига якшанба куни ҳам, бугун ҳам касалхонага бориб, Дилбар Юнусованинг ҳолидан хабардор бўлишга уринаётганини писанда қилди.\nИнсон ҳуқуқлари "Эзгулик" жамияти вакили Абдураҳмон Ташанов ҳам 6 август куни воқеа жойига бориб, фожиа тафсилотини ўрганди.\n- Сергелида бўлган ҳодиса бошқа домларда ҳам такрорланиши мумкин. Лекин шундай ҳолатларда ким жавобгар бўлади? Бу саволга бугун мен жавоб изладим, бироқ топа олганим йўқ,- деди Абдураҳмон Ташанов.\nСергели туман ҳокими қабулхонаси телефонини кўтарган мулозим Озодликнинг воқеага доир саволига жавобан “ишга янги келганлигини, ҳеч нарсадан хабари йўқлигини” айтиш билан чекланди.\nТошкент шаҳар архитектура ва қурилиш бош бошқармаси мулозими Озодликнинг бинолар хавфсизлигига доир саволига “Бу масалада бизга мурожаат қилишингиз нотўғри. Биз қурилишгача бўлган ҳужжатлар билан шуғулланамиз”, деган жавобни беришдан нарига ўтмади.\n1963 йилда туғилган Дилбар Юнусованинг 4 қизидан каттаси Наргиза онасининг соғайиб кетишига умид қилаётганини кўзида ёш билан сўзлаб берди:\n- Фарзандларимиз тарбиясими, оддий оилавий келишмовчиликларми – ҳамма масалада онамиз энг биринчи маслаҳатчимиз. Онамизнинг маслаҳатларини ҳали кўп эшитишдан умидвормиз,- деди Наргиза.\nСергелидаги воқеани ўрганиш жараёнида Озодлик Истеъмолчилар жамиятининг шу тумандаги бўлими вакили Шоҳруҳ Эшонхўжаев билан ҳам боғланди.\nБу жамиятга ишга келганига эндигина 3 ой бўлган Эшонхўжаевнинг айтишича, у ишлаётган давр давомида кўп қаватли уйлар билан боғлиқ биронта ҳам шикоят тушмаган.\n- Лекин бу уйлар билан боғлиқ шикоят қилишга арзийдиган воқеалар йўқ, дегани эмас. Дилбар Юнусова билан боғлиқ воқеа фикримга далил бўла олади. Агар у бизга мурожаат қилса, албатта, қонун доирасида қўлимиздан келган барча ёрдамни беришга тайёрмиз, - деди Шоҳруҳ Эшонхўжаев.


ЎзА - Нукус шаҳрида Ўзбекистон Қаҳрамони Ибройим Юсупов номидаги ихтисослаштирилган давлат умумтаълим мактаб-интернати фойдаланишга топширилди\nНукус шаҳрида Ўзбекистон Қаҳрамони Ибройим Юсупов номидаги ихтисослаштирилган давлат умумтаълим мактаб-интернати фойдаланишга топширилди\n02.09.2017 15:50 Чоп этиш версияси\nПрезидентимиз Шавкат Мирзиёев жорий йил 20-21 январь кунлари Қорақалпоғистон Республикасига сафари чоғида Ўзбекистон ва Қорақалпоғистон халқ шоири, Ўзбекистон Қаҳрамони Ибройим Юсупов номидаги ихтисослаштирилган давлат умумтаълим мактаб-интернати қурилиши билан танишган ва лойиҳани янада такомиллаштириш бўйича зарур тавсиялар берган эди.\nЎтган қисқа вақтда қурилиб фойдаланишга топширилган мазкур масканда ўқувчиларнинг замонавий таълим-тарбия олиши учун барча шароит яратилди.\nВатанимиз мустақиллигининг 26 йиллик байрамига муносиб совға бўлган давлат умумтаълим мактаб-интернати 216 ўқувчига мўлжалланган. Муассасада 100 ўринли ётоқхона, ошхона, спорт зали, лаборатория, кутубхона, ахборот-технологиялари хонаси замонавий жиҳозланган. Турли тиллардаги адабиётларни қорақалпоқ тилига таржима қилиш бўлими, китоблар чоп этиш учун мўъжаз босмахона фаолияти ҳам йўлга қўйилди.\n– Ўқувчилар 5-синфдан бошлаб тест синовлари асосида қабул қилинди, – дейди ушбу мактаб-интернати директори П.Палимов. – Бу ерда ўқувчиларнинг ҳар томонлма чуқур билим олиши, истеъдодини янада ривожлантириши, спорт билан шуғулланиши учун барча шароит муҳайё.\nЯнги ўқув йилининг бошланиши муносабати билан Қорақалпоғистон Республикаси шаҳар ва туманларида, олис овулларидаги мактабларда биринчи қўнғироқ янграб, "Мустақиллик дарслари" ва Биринчи Президентимиз Ислом Каримов хотирасига бағишлаган “Хотира дарслари” бўлиб ўтди. Илк бор мактаб остонасига қадам қўйган 37 минг 360 болага 12 номдаги ўқув қуроллари солинган Президент совғалари топширилди.


Бухорода ёшлар театри ташкил топди: илк саҳна асари порахўрлик ҳақида\nҲамма замонларда ҳам порахўрлик, юлғичлик илдизини қирқиш жамият ва халқ фаровонлиги йўлидаги асосий масала бўлиб келган.\nКоррупция ҳар қандай мамлакат тараққиётини емиради, халқ ҳаётини издан чиқаради. Бу нарса ҳамиша адолат ва ҳақиқат тантанаси йўлида ғов бўлиб келган. Бугунги кунда ҳар бир давлат идораси коррупцияга қарши муросасиз муносабатда бўлмоқда. Турли тарғибот тадбирлари ҳам мазкур иллатнинг илдизини йўқотишга қаратилгани билан аҳамиятли. Адлия ва Маданият вазирликлари ўзаро ҳамкорликда коррупциянинг аянчли оқибатларини халқимизга етказишнинг ўзига хос йўлини топишди. Тарғиботда инсонларнинг маданият ўчоғи бўлган театр воситасидан фойдаланишди. Яъни, коррупция оқибатлари кенг талқин қилинган пьеса намойишини ташкил этишди.\nТаниқли драматург, “Адолат” миллий ҳуқуқий маркази “Инсон ва қонун” газетаси бош муҳаррири Қўчқор Норқобилнинг “Ҳар нарсанинг жавоби бор” драмасида коррупциянинг илдизлари чуқур таҳлил қилинади. Энг муҳими, томошабинга ҳаётий, жонли манзаралар орқали кўрсатилади.\nСпектаклнинг ўзига хос жиҳати шундан иборатки, таъсирли воқеалар рамзий ифодалар ва одамлар орасидаги мураккаб муносабатлар талқини орқали кенг очиб берилади. Жамиятда ҳаддан зиёд талон-тарож авж олиб, инсонлар қалбида меҳр-оқибат, ҳалолликни улуғлаш туйғулари сўниб бораётганлиги таъсирли воқеалар орқали талқин қилинади.\nМазкур спектакль Бухоро вилоятида ташкил қилинган Қоракўл ёшлар театрида намойиш этилган биринчи асар бўлди.


09:48 / 05.07.2017\nБиткоин (Bitcoin) коррекцияси поёнига етгани йўқ ва криптовалюта кўтарилиш аввалидан кузатиладиган тушиш чоғида 1857 долларгача қадрини йўқотиши мумкин. Бироқ, шундан кейин, у 4000 долларгача ўсади, деган Goldman Sachs техник стратегиялар менежери Шеб Жаъфарий. Эллиоттнинг тўлқинли назариясига асосланган Жаъфарийнинг таъкидлашича, криптовалюта коррекцияни бошидан кечирмоқда, аммо кейинчалик, криптовалюта рекорд кўрсаткичларга эришади.\n«Ҳозирги рақамлардан келиб чиққан ҳолда айтиш мумкинки, энг қуйи манзил — 3212 доллар, — деб ёзади Жаъфарий. — 3915 долларлик кўрсаткичга етиш салоҳияти бор. Албатта, бунинг учун бироз вақт керак».\nШу кунларда биткоиннинг бозор капиталлашуви 42 млрд долларни ташкил этмоқда. Агар, Жаъфарий прогнози тўғри чиқса, криптовалюта бозор капиталлашуви 60 млрд доллардан ошиб кетади. Биткоин курси йил бошидан бери 150 фоизга ўсди.\nШу билан бирга, таъкидлаш жоиз, сўнгги ҳафталарда криптовалюта барқарор эмас — 11 июнь куни унинг қиймати тарихий рекордни (3025 доллар) қайд этди. Бироқ, бир ҳафта ичида 800 долларга арзонлашиб, 2185 долларга етган эди.


5 мл ёки 10 мл дан буриладиган қопқоқчаси билан полиэтилен флакон-томчилагичда. Флакон қўлланишига доир йўриқномаси билан бирга картон қутига жойланади.\nФаол модда: хлорамфеникол - 2,50 мг;\nЁрдамчи моддалар: борат кислотаси, натрий гидроксиди, инъекция учун сув 1,0 мл гача\nКенг таъсир доирали бактериостатик антибиотик, микроб ҳужайраларида оқсил синтези жараёнини бузади (ёғ эритувчи бўлиб, бактериялар ҳужайра мембранаси орқали киради ва оқсил синтезини бузилишига олиб келувчи, ўсиб бораётган пептид занжирларга аминокислоталар ҳаракатини кечиктирувчи бактериал рибосомларни 50S суббирлиги билан қайтар боғланади), уларда ўсувчи пептик занжирларга аминокислоталар тўхтаб қолади, бу оқсил синтезини бузилишига олиб келади).\nПенициллин, тетрациклин, сулфаниламидларга чидамли бактерияларнинг штаммларига самарали. Escherichia coli, Haemophilus influenzae, Klebsiella pneumoniae бактерия штаммлари, Enterobacter (Aerobacter), айрим турлари, Neisseria, Staphylococcus aureus, Streptococcus spp. (шу жумладан Streptococcus pneumoniae, Streptococcus hemolyticus), Moraxella lacunata, риккетция ва микоплазма турларига нисбатан фаол. Pseudomonas aeruginosa, Serratia marcescens га нисбатан самарасиз.\nМаҳаллий аллергик реакциялар.\nУзоқ муддат қўлланганда: ретикулоцитопения, лейкопения, гранулоцитопения, тромбоцитопения, эритроцитопения; кам ҳолларда - апластик анемия, агранулоцитоз; иккиламчи замбуруғли инфекция кузатилиши мумкин.\nОфтальмологик шакллар қўлланилгандан кейин суяк кўмиги гипоплазияси ривожланиш ҳақида алоҳида маълумот мавжуд (даволаш жараёнида периферик қон манзарасини мунтазам назорат қилиш керак).\nОлдиндан цитостатик даволаш ёки нур терапия қабул қилган пациентларга эҳтиёткорлик билан буюрилади.\nСезгир микрофлора томонидан чақирилган бактериал кўз инфекциялари:\n- иккиламчи бактериал инфекция мавжудлигида нейропаралитик кератитда қўлланилади.\n· препаратнинг компонентларига юқори индивидуал сезувчанлик;\n· суяк кўмигининг қон яратишни сусайиши;\n· ўткир вақти - вақти билан авж олувчи порфирия;\n· глюкоза-6-фосфатдегидрогеназа танқислиги;\n· янги туғилган даврида (4 хафтагача) қўллаш мумкин эмас.\nЭҳтиёткорлик билан препаратни қўллаш керак:\n· тери касалликлари (псориаз, экзема, замбуруғли шикастланиши);\n· эрта ёшдаги болалар.\nҚон яратиш сусайтирувчи (сульфаниламидлар, цитостатиклар), жигарда моддалар алмашинувига таьсир қилувчи препаратлар, нур терапия билан бир вақтда қўлланилганда - ножўя таъсир ривожланиш хавфини оширади.\nЭритромицин, клиндамицин, линкомицин билан бир вақтда қўлланилганда таьсирни ўзарокамайиши кузатилади, чунки хлорамфеникол бу препаратларни боғланган ҳолатдан чиқариши ёки бактериал рибосомларнинг 50S кичик бирликлари билан боғланишига қаршилик қилиши мумкин.\nПерорал гипогликемик препаратлар билан буюрилганда жигарда метаболизмни бостирилиши ва уларни плазмадаги концентрациясини ошиши туфайли уларнинг таъсири кучаяди. Хлорамфеникол цитохром Р450 фермент тизимини сусайтиради, шунинг учун фенобарбитал, фенитоин, билвосита антикоагулянтлар билан бир вақтда қўлланилганда ушбу препаратларнинг метаболизми сусаяди, уларнинг чиқарилишини камайтиради ва плазмадаги концентрациясини оширади.\nПенициллинлар ва цефалоспоринларнинг антибактериал самарасини камайтиради.\nҚуруқ, ёруғликдан ҳимояланган жойда 25˚С юқори бўлмаган хароратда сақлансин.\nФлакон очилгандан кейин – 1 ой.\nПрепарат конъюнктива бўшлиғига ҳар 1-4 соатда 1-2 томчида томизилади.\nПрепаратнинг дозаси ошириб юбориши ҳақида маълумотлар йўқ.


14:36 / 29.12.2016\nСмартфондан ўтириб қолган аккумуляторини қувватлантириш жараёнида ишлатиш ҳолатлари учраб туради. Кўп вазиятларда ускуна корпуси илиқ эмас, балки қайноқ ҳолда бўлишига гувоҳ бўламиз. Ҳаммаси ҳам майли-ку, аммо Samsung Galaxy Note 7 билан боғлиқ нохуш ҳолатлардан сўнг, кимдир ўз гаджетини электр тармоғига улаш чоғида ишлатишдан чўчиб қолди.\nХитойнинг Chongdiantou.com портали 2016 йилдаги энг оммабоп янги смартфонларнинг қайсилари фаол ишлатиш чоғида максимал даражада қизиб кетишини аниқлашга қарор қилди. Тажрибада: Samsung Galaxy S7 edge, OnePlus 3T, Huawei Mate 9, Xiaomi Mi Note 2 ва Google Pixel XL каби қурилмалар синаб кўрилди. Ускуна юзаси ҳароратини ўлчаш 30 дақиқалик қувват олдиришдан сўнг амалга оширилди.\nХабарга кўра, Samsung Galaxy S7 edge энг қайноқ деб топилди. Гарчи энг юқори ҳарорат – Цельсий бўйича 46 даража иссиқ фақатгина бир жойда кузатилди. Шу билан бир қаторда, OnePlus 3T металл корпусининг барча юзаси бўйлаб қизиб кетган ҳамда ундаги ҳарорат Цельсий бўйича 45.7 даража иссиқни ташкил қилди. Бироқ, OnePlus 3T’да қўлланилувчи Dash Charge технологияси ускунага 1 соату 40 дақиқа давомида 100 фоизга қувват олиш имконини беради.\nXiaomi Mi Note 2’да орқа панель ҳарорати Цельсий бўйича 43.6 даражани ташкил қилди. У асосан камера атрофида қизиб кетган. Google Pixel XL’да эса максимум — 42.1 даража иссиқни ташкил қилди. Бу синовда хитойнинг Huawei Mate 9 ускунаси ғолиб чиқди. У атиги 38.5 даражагача қизиб кетган.\nАмерикалик аёлнинг Samsung Galaxy Note 9 смартфони ёниб кетди\n16:52 / 17.09.2018


22:28 / 12.05.2017 | Mumtozbegim | 3623\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Мўминларнинг иймони комилроғи хулқи яхшироғидир. Сизларнинг яхшиларингиз хотинларига яхшилик қиладиганларингиздир», дедилар». Абу Довуд ва Термизий ривоят қилишган. Шарҳ: Бу ҳадиснинг ровийcи Абу Ҳурайра розияллоҳу анҳу билан аввал танишганмиз. Бу ҳадиси шарифда Пайғамбаримиз соллаллоҳу алайҳи васаллам чиройли хулқнинг комил иймонга сабаб бўлишини баён қилиш билан бирга, биз мусулмонларни яхши хулқли бўлишга тарғиб қилмоқдалар. Ислом ҳусни хулққа катта эътибор беради. Бу ҳақда Қуръони Карим оятлари ва ҳадиси шарифлар жуда кўп. Буни ўз навбатида келадиган бобларда кўриб чиқамиз. Аммо, бу ҳадиси шарифнинг комил иймон бобида келтирилишига сабаб – ҳусни хулқнинг иймон комил бўлишида ҳам муҳим омил эканлигини таъкидлашдир. Яхши хулқ очиқ чеҳралик, кишиларга озор бермаслик, уларга яхшилик қилишдир. Яхши хулқли инсон икки дунё саодатига эгадир. Шунинг учун ҳам, Пайғамбаримиз соллаллоҳу алайҳи васаллам иймоннинг камолини хулқнинг яхшилигига боғлиқ қилиб қўймоқдалар. «Мўминларнинг иймони комилроғи хулқи яхшироғидир», яъни, мўминнинг хулқи қанчалик яхши бўлиб бораверса, иймони шунча мукаммал бўлиб бораверади. Яхши хулққа бундан ҳам ортиқ тарғиб қилиш мумкинми? Пайғамбаримиз соллаллоҳу алайҳи васалламнинг ҳадисларини ўрганиш давомидаги хулосалардан бири шуки, бирор аҳамиятли мавзу омматан баён қилинганидан сўнг ортидан ўша мавзуга тегишли энг муҳим нарса алоҳида таъкидлаб қўйилади. Ушбу ҳадиси шарифда: «Сизларнинг яхшиларингиз хотинларингизга яхшилик қиладиганларингиздир», деб таъкидланмоқда. Нима учун? Ҳаётий тажриба шуни кўрсатадики, кўпчилик бошқалар билан яхши муомалада бўладилар-у, хотинлари билан муносабатда бадхулқ бўладилар. Бундайларни халқимиз «кўча хандон, уй зиндон» дейди. Пайғамбаримиз соллаллоҳу алайҳи васаллам ана ўша ҳолатни эътиборга олиб, яхши хулқ иймон камолоти сабаби эканлигини айтганларидан сўнг, бунда фақат бегоналар билан муносабатгина эмас, балки энг аввало ўз хотинига нисбатан яхши хулқли бўлиш зарурлигини таъкидлаб қўйдилар. Ҳусни хулқни иймон мукаммаллиги учун шарт қилиб қўйиш Ислом учун, мусулмонлар учун ҳар қанча фахр қилса арзийдиган ишдир. Хотинларига яхши муомалада бўлганлар мусулмонларнинг энг яхшилари, деб алоҳида таъкидлангани эса Исломда аёлларнинг ҳақлари қанчалик устун қўйилишини кўрсатади. Ушбу ҳадисдан оладиган фойдамиз икки улкан фойдадан иборатдир: 1. Ҳусни хулқли бўлиш. 2. Хотинга яхшилик қилишни йўлга қўйиш. Ҳадиси шарифнинг ҳикматига инсоният қанчалар муҳтож эканлигини ҳар онда, ҳар қадамда кўриб-билиб турибмиз. Чунки ушбу ҳадисда зикр этилган нарсалар орқали ҳар бир инсоннинг ижтимоий ва оилавий ҳаёти қоим бўлади. Бунга инсоннинг ҳар лаҳзада иши тушади. Шу боис гўзал ахлоқли бўлишга ҳаракат қилайлик, мўминлар ичида энг мукаммал иймонлиси бўламиз. Хотинларимизга яхшилик қилишга уринайлик, мусулмонларнинг энг яхшиларидан бўламиз. ("Ҳадис ва Ҳаёт" китобидан). Аллоҳ таоло «Нисо» сурасида шундай деб марҳамат қилади:\n«Беписандликларидан хавф қилинган(аёл)ларга ваъз-насиҳат қилинг, ётоқларида ҳижрон қилинг ва уринг. Агар сизга итоат қилсалар, уларга қарши бошқа йўл ахтарманг. Албатта, Аллоҳ Алий ва Кабийрдир» (34‑оят). Беш қўл баробар эмас, баъзи аёллар солиҳалик мақомига лойиқ бўла олмайдилар. Ҳаддиларида турмай, эрларига қарши бош кўтариб, беодоблик, итоатсизлик кўрсатадилар. Шундай ҳолларда нима қилиш керак? Уларга ҳолатларига қараб, муомала қилинади. Биринчи босқичда, итоатсизлик аломатлари кўриниб, эрни беҳурмат қила бошлаганида унга ваъз-насиҳат қилинади. Ваъз-насиҳат самара бериб, муносабатлар изга тушиб кетса, айни муддао. Агар фойда бермаса, хотиннинг итоатсизлиги, исёни давом этаверса, бошқа чора кўрилади. Иккинчи босқич ҳижрон, бирга ётмаслик, гаплашмасликдир. Албатта, ҳижрон ваъз-насиҳатдан кўра анча таъсирлидир. Чунки бу масалада аёллар жуда ҳассос бўладилар. Эрларининг уларга эътиборсизлиги, гаплашмай қўйиши кўзларини каттароқ очишга мажбур этади. Ҳали инсофларини йўқотмаган бўлсалар, ўзларига келишларига, хатоларини тузатишларига сабаб бўлади. Аммо, бу чора ҳам таъсир қилмаса, аёл буткул инсофини ютиб, итоатсизликда, исёнда давом этаверса, бу унинг яхшилик билан йўлга кирмаслигининг аломатидир. Энди унга нисбатан янада таъсирчанроқ чора – ўзини билмаганларга қилинадиган муомала қўлланилади. «Беписандликларидан хавф қилинган(аёл)ларга ваъз-насиҳат қилинг, ётоқларида ҳижрон қилинг ва уринг». Аммо, уриш деганда, қаттиқ калтаклаш, аъзоларини синдириш ёки бошқа жароҳатлар етказиш тушунилмайди. Ўтган аҳли солиҳ уламоларнинг бирларидан ушбу ояти каримада изн берилган уришнинг маъноси сўралганида: «Мисвок ёки бирор бармоғи билан туртиш», – деганлар. Ҳадис китобларида ривоят қилинишича, Муовия ибн Ҳайра ал-Қушайрий розияллоҳу анҳу: «Ё Расулаллоҳ, хотинларимизнинг биздаги ҳақлари нима?» деб сўраганида, Набий алайҳиссалом: «Агар таом есанг, унга ҳам едирасан, кийим кийсанг, унга ҳам кийдирасан, юзига урма, ёмон сўкма, ташқарида ҳижрон қилма», – деганлар. Бошқа бир ҳадисда Расулуллоҳ соллаллоҳу алайҳи васаллам: «Аллоҳнинг чўриларини урманглар!» – деганлар. Бунга ўхшаш ҳадислар кўп. Кўриниб турибдики, ояти каримадаги уришга берилган изн фақат сиёсат учун, ўзини билмаган аёлларга таъсир ўтказиш учундир. Аёл киши табиатан аччиғи тез чиқадиган, таъсирчан, шошқалоқ бўлади. Сал нарса баҳонасида эрига нисбатан итоатсизлик ва беодоблик қилиб қўйиши мумкин. Аммо, кейин ўзига келиб, итоатга қайтса, уларга қарши чора кўришга зарурат қолмайди, юқорида саналган чора-тадбирларни ҳам қўллаш шарт бўлмайди. «Агар сизга итоат қилсалар, уларга қарши бошқа йўл ахтарманг». Бу нарса оилани мустаҳкамлашга омил бўладиган ишдир. Чунки бир-бирига нисбатан кечиримли бўлиш доимо яхшилик омилидир. Агар ким бу кўрсатмаларга юрмаса, ўзидан кўрсин. Чунки: «Албатта, Аллоҳ Алий ва Кабийрдир». Ушбу ояти карима охирги пайтларда кўпгина тортишувларга сабаб бўлди. Бу тортишувлар мусулмонлар билан мусулмонлар ўртасида ҳам, мусулмонлар билан бошқалар ўртасида ҳам бўлди. Баъзи чаласовод кишилар ғарбда яшаб туриб, аёлларни уриб туриш керак, деб, ушбу оятни далил қилиб келтирдилар. Ҳаттоки, уришни қандай амалга ошириш йўлларини баён қилганлари ҳам бўлди. Бу гапдан хабардор бўлган ғарбдаги инсон ҳуқуқини ҳимоя қилиш фаоллари Исломга ва Қуръони Каримга қарши норозилик билдира бошладилар ҳамда ўз жамиятларига аёлларга «душман» бўлган «зулм»га қарши чора-тадбирлар кўриш чақириқлари билан чиқдилар. Уларда Исломда аёл кишини аёл бўлганлиги учун вақти-вақти билан калтаклаб туриш керак, деганга ўхшаш тушунча пайдо бўлган эди. Аммо ояти каримадаги ҳақиқий маъно ва унга воқеъликда қандай амал қилиниши суриштирилмас эди. Аввало, бу оятдаги «уриш» фарз ҳам эмас, вожиб ҳам, суннат ҳам, мундуб ҳам, мустаҳаб ҳам эмас. Бу «уриш» дўқ-пўписа маъносида, холос. Амалда эса, деярли йўқ. Иккинчидан, бу ерда эр‑хотин орасидаги мазкур ноқулай ҳолатни бартараф қилиш учун уришдан бошқа чора кўриш мумкин эмас, деган гап йўқ. Айтайлик, эр ўзига қарши бош кўтарган, беодоблик қилган аёлига насиҳат қилди, жойини бошқа қилиб олиб, ҳижрон ҳам қилди. Бас, шундан кейин хотинини уришни истамаса, гуноҳкор бўладими? Албатта, гуноҳкор бўлмайди. Агар у аёлни калтаклашдан бошқа ярашиш чорасини кўрса, гуноҳкор бўладими? Мисол учун, аёлининг бошини силаб, яхши гаплар айтиб, ярашиб олса, Қуръони Каримга қарши чиққан бўладими? Аввал таъкидланганидек, уламоларимиз бу оятдаги уришни «Мисвок билан ёки кўрсаткич бармоқ билан туртиш», деб таъвил қилганлар. Кўпчилик эса: «Берилган ушбу изндан фойдалангандан кўра фойдаланмаган яхшироқ», деганлар. Бунинг устига, кўплаб ҳадисларда эрларга аёлларини урмаслик таъкид билан тайинланган.\nАбдуллоҳ ибн Замъа розияллоҳу анҳудан ривоят қилинади: «Набий соллаллоҳу алайҳи васаллам: «Бирортангиз ўз аёлини қулни калтаклагандек калтакламасин. Кейин (ўша) куннинг охирида яқинлик қил(гиси келиб қол)иши ҳам бор», дедилар». Бухорий ва Термизий ривоят қилганлар. Ушбу ҳадиси шариф юқорида ўрганган оятимиздаги «уриш»дан мурод, қаттиқ уриш эмаслигига улкан далилдир. Агар оятда қаттиқ уриш қасд қилинганида, Пайғамбаримиз соллаллоҳу алайҳи васаллам бундай демас эдилар. Бу ҳадисда Пайғамбаримиз соллаллоҳу алайҳи васаллам эр ўз хотинини калтакламаслиги кераклигини уқтирмоқдалар. Хотинга ўзига яраша муомала қилиш лозим. Уни уриб-калтаклашдан олдин, кейинги бўладиган алоқа ва муомалаларни ҳам бир ўйлаб қўйиш керак. Хотин қул эмаски, уни хоҳлаган вақтда калтаклаб, хоҳлаган вақтда ишлатаверилса. Ҳатто қулни ҳам калтаклаш яхши эмас. Хотинни калтаклашдан олдин уни қўйнида олиб ётишини ҳам, кўзи-кўзига тушишини ҳам бир ўйлаб қўйиш лозим бўлади. Уламоларимиз «Хотинни қаттиқ калтаклаш ҳаромдир» деган ҳукмни мана шу ҳадисдан олганлар. ("Бахтиёр оила" китобидан). Валлоҳу аълам!


Мудофаа вазирлиги Спорт клуби эндиликда Олий спорт натижаларини ривожлантириш марказига айлантирилди » Orol24.Uz Yosh jurnalistlarni tayyorlash klubi veb sayti\nOrol24.Uz Yosh jurnalistlarni tayyorlash klubi veb sayti » Siyosat » Мудофаа вазирлиги Спорт клуби эндиликда Олий спорт натижаларини ривожлантириш марказига айлантирилди\nМудофаа вазирлиги Спорт клуби эндиликда Олий спорт натижаларини ривожлантириш марказига айлантирилди\n20-май, 2020, 02:00\nКеча, 19 май куни “Ўзбекистон Республикаси Мудофаа вазирлигида армия спортини янада ривожлантириш ва оммалаштириш чора-тадбирлари тўғрисида” Ҳукумат қарори (292-сон) қабул қилинди, дея хабар беради @huquqiyaxborot Telegram канали.\nҚарор билан Мудофаа вазирлиги Спорт клуби эндиликда Мудофаа вазирлиги Олий спорт натижаларини ривожлантириш марказига айлантирилди.\nМарказ вазирлик марказий аппаратининг мустақил бошқармасига тенглаштирилган муассаса ҳисобланади.\nОммавийлаштирилаётган спорт турларини ривожлантириш, мамлакат ва Мудофаа вазирлиги қўшинлари спорт терма жамоалари учун ҳарбий хизматчи, хизматчи ва ўқувчи спортчилар орасидан юқори тоифали спортчиларни тайёрлаш Марказнинг асосий вазифаларидан бири ҳисобланади.\nҚарорга мувофиқ, Мудофаа вазирлигида армия спортини ташкил этиш тўғрисидаги низом ҳамда вазирликда армия спортини такомиллаштириш бўйича чора-тадбирлар дастури тасдиқланди.\nНизомга мувофиқ, армия спортига олимпия, оммавий, миллий, ҳарбий-амалий ҳамда техник ва амалий спорт турлари киради.\nНизом билан шунингдек, бир қатор вазирлик ва идораларнинг армия спортини ривожлантириш соҳасида асосий вазифалари белгилаб берилди.\nТаъкидлаш жоизки, Ўзбекистон Республикаси Президентининг 1993 йил 19 мартдаги қарори билан Мудофаа вазирлиги Марказий ҳарбий спорт клуби ташкил этилган. 2018 йилда Мудофаа вазирлиги Марказий ҳарбий спорт клуби Мудофаа вазирлиги спорт клубига айлантирилган.


Тошкентнинг барча туманларида совуқ сув ўчирилиши кутилмоқда - XABAR.INFO\nЖорий йилнинг баҳорги-ёзги мавсумга тайёргарлик бўйича катта ҳажмли сув ўтказгич тармоқларида режали профилактика-таъмирлаш ишлари олиб борилиши муносабати билан “Тошкент шаҳар сув таъминоти” МЧЖ истеъмолчиларга ичимлик сув босимининг пасайиши ва вақтинча тўхтатилиши ҳақида маълум қилди.\nХабарга кўра, ўчириш графиги қуйидагича:\nСув таъминоти тўхтатилади – Мирзо Улуғбек тумани бўйича: “Нуронийлар” жамияти, “Ўзбекистон” ва “Le Grand Plaza” меҳмонхоналари.\nМиробод тумани бўйича: Қўйлиқ ота, Баротхўжа, Парвона, Баёт, Чинор, Янги Қўйлиқ, Юксалиш, Файзиобод, Оқ уй, Зиёнур, Толариқ маҳаллаларида, Қўйлиқ мавзеси 1, 2, 3, 4-даҳаларида, Файзиобод, Билимдон кўчалари, “Ҳаёт” ва “Даниел Хил” меҳмонхоналари.\nЧилонзор тумани бўйича: Чарх Камолон-2, Чарх Камолон-3, Бешчинор, Катта Чилонзор-3, Новза, Наққошлик, Яккабоғ, Эски Чилонзор маҳаллаларида, Бунёдкор кўчаси, Чилонзор даҳа – 3, 5, 6, Е мавзеларида.\nМаълум қилинишича, сув бўлмаган жойларга сув ташувчи махсус автомашиналар юборилади.\nТошкентнинг Мирзо Улуғбек, Чилонзор ва Юнусобод…\nОЛДИНГИ СAХИФAАндижон давлат университетининг 6 нафар ходимида коронавирус аниқлангани маълум бўлди\nКЕЙИНГИ СAХИФAТошкент вилоятида карантин чоралари кучайтирилади


“Руҳ раҳмони эрур...”\nHome icon Бош саҳифа»Ўзбек адабиёти»Мумтоз адабиёт»Навоийхонлик»“Руҳ раҳмони эрур...”\nАлишер Навоийнинг ғазалларидан бирида шундай гап бор:\nДедим: назм аҳлининг сархайли ким бўлғай, деди ҳотиф:\nНавоий бўлғай, ул кимсен тилайдурсен агар бўлғай.\nЎша ҳотиф – ғайбдан овоз бергувчи заррага ҳам адашмаган. Навоий ҳақиқатда ҳам шоирларнинг сардори – барча давр туркий шеъриятининг султони эрур. Алишер Навоий шеърияти санъаткорликнинг буюк мактабигина эмас, ҳақиқий мезони ҳамдир. Навоий ижод тажрибаларига таяниб адабиёт тараққиёти ҳақида мулоҳаза юритишимиз ёки “Шоир ким, унинг асосий ҳунари нима?” – деган сўроққа аниқ жавоб топмоғимиз мумкин. Мен гоҳо Навоий яшаб ижод қилган даврни ўзимча хаёлан тасаввур айлаб, Ҳазрат шеъриятининг ўқувчилари, мухлисларини бирма-бир кўз олдимга келтиришга уринаман. Улар кимлар? Энг аввало, шоирлар, ижодкорлар – Гўзаллик ва шеъриятнинг сир-асрорини ҳам, қадр-қимматини ҳам чуқур англай оладиган кишилар. Кейин илм аҳли – Навоийга олимларнинг – шоири, шоирларнинг – олими деб қараган, Навоийни илм-фаннинг толмас муҳофизи, буюк маърифатпарвар ўлароқ эъзозлаган олиму уламолар. Яна бир тоифа: Навоий асарларида фалсафанинг энг мураккаб, энг долзарб муаммолари ҳам шеър тили ила бағоят гўзал тарзда талқин қилинишига тан берган файласуфлар. Хуллас, Алишер Навоий шеърияти гулшанидан баҳрамандлик кўнгил эҳтиёжи бўлиб қолган мусаввирлар, муғаннию ҳофизлар, давлат ва ҳокимият соҳиблари, Ҳақ йўлчилари – дарве, фақир, ориф ва ошиқлар, мадраса талабалари, дин ва шариат вакиллари, косиблар, ҳунармандлар, деҳқонлар...\nЭҳтимол, бу қайдлар кимларгадир эриш туюлар. Лекин эриш туюлмаслиги керак. Оддий китобхонни қўя турайлик. Шоир – шоирнинг, ёзувчи – ёзувчининг ёзган нарсасини ўқимай қўйган замонда, ўқувчининг дид, савия ва ички талаблари деярли унутилган бир даврда, кўпчиликнинг Навоийга қизиқиш сабаблари тўғрисида ўйласа асло зарар қилмайди.\nДарвоқе, бундан бир неча йил аввал матбуотда “Навоий хослар шоири”, деган бир фикр айтилган эди. “Хослар” – алоҳида тоифа демак. Одатда аҳли тасаввуфга хослар дейилади. “Аъхос” – хосларнинг хоси, “хос” – сараланган кишилар жамоаси ёки маъни эранлари, “авом” – саводсиз ёхуд саводи паст оддий халқ, “аъом” – авом даражасига ҳам кўтарилмаганлар гуруҳи. Булар тасаввуфий истилоҳлар. Шунинг учун на тасаввуфий нуқтаи назардан, на илм, савия, маданият мезонига кўра Навоийни “хос лар шоири дейиш ҳақиқатга мутлақо мувофиқ келмайди. Навоий шоҳнинг ҳам, гадонинг ҳам, ошиқнинг ҳам, орифнинг ҳам – ҳамма-ҳамманинг шоири. Навоий шеъриятидан ким нимани ахтарса, шуни топади. Фикран ва руҳан ким нимага талабгор бўлса,унда барчаси мавжуддир. Ҳатто золим ва жоҳил, нодон ва гумроҳ ҳам Навоий шеърларидан шифо топади. Чунки Навоий шеъриятида битта бош мақсад бор – комиллик. Битта сарбон туйғу мавжуд – комиллик туйғуси. Асосий биргина нур қайноғи бор – ишқ.\nБўлмаса ишқ икки жаҳон бўлмасин,\nНега? Негаки икки жаҳоннинг ҳам мазмун-моҳияти ва саодати шу ишқу ошиқликдадир.\nКомиллик тўғрисида сўз юритилган айрим қадимий китобларни ўқиганда, комиллик мақоми замин одамига насиб этмайдиган бир юксакликка ўхшаб туюлади. Тўғри, комил инсон мартабасини эгаллаш сермашаққат – риёзар ва назоратни талаб этадиган иш. Тасаввуфий мазмундаги комиллик шартлари янада оғирроқ. Лекин Навоий масалани мураккаблаштирмайди. Аксинча, ҳар қандай мураккаблик ва қийинчиликни осон ҳал қилиш йўл ёки усулларини кўрсатади. Шулардан бири, эҳтимолки биринчиси, комиллик даъвосини дилдан супуриб ташаб ноқисликка нигоҳни қаратиш, яъни ўз нуқсонларининг мушоҳадасига киришиш:\nНоқис улдирким ўзин комил дегай,\nКомил улким нуқсин исбот айлагай.\nЎз камолидин демас аҳли камол\nАҳли нуқсон ичрадур бу қилу ҳол.\nСенки нуқсон ичра комилсен, басе,\nОлим айтиб ўзни, жоҳилсен, басе,\nдейди шоир. “Нуқсон ичра комил”лик дегани нима? Бу – нафс панжасидан халос этилмаган ўзлик. Навоийнинг комиллик маслаги нафс ҳукмронлигидан бутунлай озод янги бир руҳоний “Мен” салоҳияти ва қудратига асосланади. Инсоннинг имони ва виждонини ана шу “Мен” ўз тасарруфига олмагунча, у ҳеч қачон комиллик завқига етиб боролмайди. Ҳурлик, эзгулик, ҳақиқат тўғрисидаги иддаолар шунчаки қуруқ гап бўлиб қолаверади. Шарқнинг буюк шоирларидан бири “Оллоҳни жуда очиқ кўришни истасанг, “Мен”ни жуда очиқ кўришга ўрган”, деганда нафс учун “ўлган” руҳ учун ҳаёт бошлаган ўша янги “Мен”ни эътиборда тутган. Навоий бир ғазалида:\nРуҳ раҳмони эрур, нафс эру шайтони,\nИккисин бир-бирига қўшмоқ эмастур машрут,\nдеркан, худди шу “мен” тақдири учун жавобгарликка чорлагандир. Инсон қисмати ва маънавиятида тасаввур этиб бўлмас ўзгариш, ғаройиб янгиланишлар ижодкори бўлмиш ушбу “Мен” хусусида сўзлашимизнинг яна бир сабаби бор. Азизиддин Насафий “Комил инсон” номли китобида ёзади: “Билгилки, комил инсон қуйидаги тўрт нарсага мукаммал шаклда эга бўлган инсондир. Уларнинг биринчиси – яхши сўз, иккинчиси – эзгу фаолият, учинчиси – гўзал ахлоқ, тўринчиси - илм”. Бу тўрт нарсага эришаг киши комил бўлиши мумкин, бироқ ҳурлик шавқини қўлга кирита олма сэкан. Сабаб? Чунки у ҳали тарк ва фано ҳолининг мададига муҳтождир. Чунки у яхши ахлоқ, яхши амал ва илмда нечоғлик илгарилаган бўлмасин, тўла маънода кўнгил тозалиги ва осудалиги, фориғлик ва холисликни умр мазмуни даражасига кўтармоққа қодир эмасдир. Хўш, нима қилиш керак? Фано “тажриба”сига таяниш, фано ҳолидан нажот кутиш лозим. Навоий ғазалларидан бирида:\nДединг: “Фано тнедур?” Мухтасар дейин: “Ўлмак!”\nКи шарҳин тиласанг юз рисола бўлғусидир.\nБизда фано шарҳида бирор рисола ҳам йўқ. Шунинг учун ўша мухтасар шарҳ: “Ўлмак, йўқ булмак”дан бошқасини деярли билмаймиз. Ҳолбуки, Навоий девонларидаги неча юзлаб байтлар, бутун бошли ғазаллар фано талқинига бағишланган. Мана, ўша байтлардан айрим намуналар:\nКирсанг фано тариқиға девонавор кир,\nУл важҳидинки, ақл бу йўлда ақиладур.\nФано майхонасида қил гадолиғ,\nДесангким, бўлмайин султонға муҳтож.\nФано тариқининг бош талаби ва туб моҳиятини шундай шарҳлаш мумкин: инсоннинг ихтиёр ва иродаси – унинг сифатлари, бошқача айтганда, шахснинг сифатлари унинг ихтиёр ва иродасини ифода этади. Лекин ўзининг башарий иродаси билан у Ҳақдан ажралган. Яъни ирода ўртадаги ҳижоб. Демак, инсон ўз-ўзига ноқислик, ожизлик, кучсизликларини бутунлай енга олиш имкон ва иқтидорига эга эмас. У фоний нарсадан кечиб, боқийга эришмоғи лозим. Ҳақ иродаси ҳам азалий, ҳам қудратлидир. Илоҳий ирода эгаси бўлиш эса, юқорида айтганимиз, одамнинг барча маҳлуқотлардан буюклиги ва устунлигини намойиш этадиган қудратли “Мен”нинг туғилишидир. Шунинг учун ҳам Навоий:\nДема жоми фано ичра эзилмиштур ажал заҳри,\nНавоий, жон бериб, ул жомни чекмакдур армоним, –\nМаълумки, комил инсон тушунчасини тасаввуфга бирнчи бўлиб Муҳиддин Ибн Арабий олиб кирган ва назарий жиҳатдан асослаб ҳам берган. Унингча, “Инсони комилдан юқори мукаммал бир мавжудлик йўқдир. Бу дунёда, инсонлар орасида камолга етишмаганлар ҳайвони нотиқ – улар фақат сувратда инсондирлар, холос”. Бу фикрлар беихтиёр Навоий бобомизнинг бир қитъаларини хотирга келтиради:\nАҳли маъни гуруҳида зинҳор,\nАҳли суратға подшоҳлиғдин.\nДемак, “аҳли маъни” комил инсонлар, “аҳли сурат” комиллик насиб қилмаган кимсалар. Навоий шеърияти комиллик фазилати ва ҳақиқатларининг мислсиз бир бадиий қомуси. Биз энди унга мутлақо бошқача қараб, мутафаккир бобомизнинг шеър ва достонларини чуқур ва ҳаққоний ўқиб-ўзлаштирмоғимиз зарур.


Қандай ахборот солиқ сири ҳисобланади | NORMA.UZ\nДавлат солиқ қўмитасининг 30.05.2020 йилдаги “Солиқ тўловчилар тўғрисида ҳисоб маълумотларини юритиш, бу маълумотларни учинчи шахсларга тақдим этиш, шунингдек солиқ тўловчиларнинг айрим тоифалари учун маълумотлар таркибини шакллантириш тартибини тасдиқлаш тўғрисида”ги рўйхат рақами 3237-сон қарори эълон қилинди.\nТартиб қуйидагиларни белгилайди:\nсолиқ тўловчи тўғрисидаги қайси ҳисоб маълумотлари солиқ сирини ташкил этиши;\nсолиқ тўловчилар тўғрисидаги маълумотларни учинчи шахсларга қандай ва қай тарзда тақдим этиш;\nайрим солиқ тўловчилар (тўғридан-тўғри хусусий чет эл инвестициялари иштирокидаги юридик шахслар, махсус иқтисодий зоналарнинг (МИЗ) иштирокчилари, адвокатлар ҳайъатлари, адвокатлик фирмалари ва бюролари).\nСолиқ тўловчи тўғрисида ҳисоб маълумотлари деганда солиқ органларига у томонидан тақдим этилган маълумотлар, шунингдек СКнинг 133-моддасида назарда тутилган тартибда органлар, муассасалар ва ташкилотлар томонидан тақдим этилган маълумотлар тушунилади.\nЮридик ва жисмоний шахслар, шунингдек якка тартибдаги тадбиркорлар тўғрисидаги ҳисоб маълумотлари таркиби СКнинг 132-моддасида белгиланган.\nСолиқ органларига у томонидан тақдим этилган солиқ тўловчи тўғрисида ҳисоб маълумотлари, шунингдек органлар, муассасалар ва ташкилотлар томонидан тақдим этилган маълумотлар Тартиб билан солиқ сирини ўз ичига олган ва олмаган маълумотларга ажратилган.\nТартибга мувофиқ қуйидаги маълумотлар солиқ сири ҳисобланади:\nТадбиркорлик субъектларининг ягона давлат реестридан олинган кўчирма, бундан солиқ сири ҳисобланмайдиган маълумотлар мустасно;\nички ишлар органларидан олинган паспорт маълумотлари;\nкўчмас мулк ва ер участкасига бўлган ҳуқуқни тасдиқловчи маълумотлар, шунингдек унинг эгалари тўғрисидаги маълумотлар;\nтабиий ресурслардан фойдаланиш билан боғлиқ фаолиятни лицензиялашни амалга оширувчи органлардан олинган лицензия ва рухсатномалар тўғрисидаги маълумотлар;\nсув ресурсларини ҳисобга олишни амалга оширувчи органлардан олинган ўлчов асбобларисиз фойдаланилган сув ҳажмлари тўғрисидаги маълумотлар;\nчет эл юридик шахсларининг ваколатхоналари аккредитациядан ўтказилганлиги тўғрисидаги маълумотлар;\nхалқаро ташкилотларнинг ҳамда чет эл ННТнинг ваколатхоналари реестрини юритувчи ташкилотлардан олинган халқаро ташкилотлар ҳамда чет эл ННТ тўғрисидаги маълумотлар;\nвасийлик ёки ҳомийлик фаолияти ҳамда мол-мулк бошқаруви тўғрисида маълумотлар;\nнотариуслардан олинган кўчмас мулк олди-сотди шартномалари, мол-мулк ижараси шартномалари, меросга эгалик қилиш шартномалари ҳақидаги маълумотлар;\nпатентлар беришни амалга оширувчи органлардан олинган чет эллик фуқароларга ёки фуқаролиги бўлмаган шахсларга ишлаш учун рухсатномалар тўғрисидаги маълумотлар;\nМарказий депозитарийдан олинган қимматли қоғозлар бўйича битимлар тўғрисидаги ахборотлар;\nбожхона органларидан олинган экспорт-импорт операциялари тўғрисидаги ахборотлар;\nИнтернет миллий сегментининг домен номлари тизимини белгиловчи органдан олинган домен номларининг маъмурлари тўғрисидаги ахборотлар.\nСолиқ тўловчилар тўғрисидаги маълумотларни шакллантириш солиқ тўловчининг идентификация рақами (СТИР) асосида амалга оширилади. Солиқ тўловчилар тўғрисидаги ҳисоб маълумотлари Ўзбекистон Республикаси солиқ тўловчиларининг ягона реестрига киритилади.\nСолиқ сирини ўз ичига олган маълумотлар ошкор қилинмайди, бундан қонун ҳужжатларида назарда тутилган ҳоллар мустасно.\nСолиқ органларига маълумотлар тақдим этувчи органлар ва муассасалар ўзаро ҳамкорликни СКнинг 133-моддасига асосан ахборот хавфсизлиги талабларига риоя қилган ҳолда электрон тарзда амалга оширадилар.\nЖиноят-процессуал кодексининг 201-моддасига асосан судларга ҳамда ҳуқуқни муҳофаза қилувчи органларга уларнинг сўровига асосан солиқ сирини ташкил этувчи маълумотлар тақдим этилиши мумкин. Қонун ҳужжатларида назарда тутилган ҳолларда тижорат ташкилотларига солиқ сирини ташкил этувчи маълумотлар фақатгина солиқ тўловчиларнинг розилиги билан тақдим этилиши мумкин.\nСолиқ тўловчи контрагентларни танлаш чоғида улар тўғрисидаги солиқ сири ҳисобланмайдиган маълумотларни ўз шахсий кабинетлари орқали олишлари мумкин.\nУчинчи шахс томонидан солиқ органларидан олинган барча маълумотлар ва ахборотлар солиқ сири ҳисобланади ҳамда улардан фақат хизмат доирасида фойдаланилади.\nҲужжат Қонун ҳужжатлари маълумотлари миллий базасида эълон қилинган ва 30.05.2020 йилдан кучга кирди.


Миллиардер Илон Маск товушдан тезроқ ҳаракатланувчи поезд яратиш бўйича танлов эълон қилди\n12:33 / 18.06.2015\nTesla и SpaceX компаниялари асосчиси, АҚШлик миллиардер ва олим Илон Маск Лос-Анжелес ва Сан-Францискони боғловчи товуш тезлигидан тезроқ ҳаракатланувчи поездни яратиш Hyperloop лойиҳасини қайта тиклашга қарор қилди, деб хабар бермоқда Associated Press ахборот агентлиги. Шу муносабат биланМаск қувур кўринишидаги йўлдан товушдан тезкроқ ҳаракатланувчи капсула кўринишидаги вагонларни яратиш бўйича танлов эълон қилди.\nТанлов иштирокчилари томонидан яратилган вагонларни синовдан ўтказиш учун 1,5 км лик махсус синов треки қурилади. Танловга топшириладиган капсулалар аслининг ярми кўринишида топширилади.\nЛойиҳада ютган вагон синовдан ўтказилгандан кейин у асл ўлчамларида қурилади. Иштирокчилар 15 сентябргача танлаб олинади, синовлар эса кейинги йилнинг июнида ўтказилиши режалаштирилмоқда. Бу товушдан тез ҳаракатланувчи капсулаларнинг ҳақиқий пойгаси бўлиши айтилмоқда.\nТанловда исталган тадқиқотчилар гуруҳи иштирок этиши мумкин.\nHyperloop транспорт тизими лойиҳаси ҳақида 2003 йилда маълум қилинганди. Маск ўшанда Лос-Анжелес ва Сан-Франциско шаҳарларини боғловчи узунлиги қарийб 650 км ни ташкил қиладиган қувурни қуришини айтган эди. Янги поезд айнан шу қувур орқали ҳаракатланиб, бир шаҳардан иккинчисига бор-йўғи ярим соатда етиб олиши тахмин қилинмоқда.


ЙПХ ходимлари хизмат вазифасини бажариш вақтида нималарга мажбурлигини биласизми?\n22 Окт 2019 2787\nИчки ишлар вазирлиги матбуот хизмати йўл-патруль хизмати (ЙПХ) ходимларининг ўз хизмат вазифаларини бажаришда нималарга мажбурлиги бўйича маълумот берди.\n- визуал кузатув ҳамда махсус мосламалардан фойдаланган ҳолда қоидалар бузилганлигини аниқлаш;\n- йўл ҳаракати қатнашчисини тўхтатганидан кейин унинг олдига бориш, ўзини таништириш, лавозими, унвони, фамилияси ҳақида маълумот бериш, унинг талабига кўра кўкрак нишон белгисини маълум қилиш ва хизмат гувоҳномасини очиқ ҳолда кўрсатиш;\n- ҳар қандай вазиятда йўл ҳаракати қатнашчилари билан вазмин, хушмуомала, одобли ва эътиборли бўлиш, уларга ҳурмат билан ҳамда “Сиз” деб мурожаат қилиш, йўл ҳаракати қатнашчилари билан ўзаро муносабатларда муомала маданияти ва қонунийликка риоя қилиш;\n- йўл ҳаракати қатнашчиларига уларни тўхтатиш сабабини, содир этилган ҳуқуқбузарлик юзасидан аниқ, лўнда тушунтириш бериш;\n- белгиланган тартибда берилган кўрсатмага асосан йўл ҳаракати қатнашчиларининг ҳаракатини чеклаш ёки тақиқлаш;\n- қоидаларни бузган йўл ҳаракати қатнашчисига нисбатан маъмурий ҳуқуқбузарлик тўғрисида баённома расмийлаштириш чоғида унга ҳуқуқ ва мажбуриятларини тушунтириш;\n- ҳуқуқбузарлик содир этган шахсларга нисбатан қонун ҳужжатларига мувофиқ ўз вақтида тегишли чораларни кўриш;\n- ҳуқуқбузарликларнинг олдини олиш, уларнинг содир этилишининг сабаб ва шарт-шароитларини аниқлаш ҳамда бартараф этиш чораларини кўриш;\n- ҳуқуқбузарликдан ёки бахтсиз ҳодисалардан жабрланганларга, ҳаёти (соғлиғи) хавф остида қолган шахсларга, тиббий ёрдамга муҳтож бўлган йўл ҳаракати қатнашчиларига ҳамда йўл транспорт ҳодисаси оқибатида шикастланган транспорт воситаларини белгиланган жойга олиб боришда фуқароларга ёрдам кўрсатиш;\n- рухсат этилмаган, сертификатга эга бўлмаган, сертификатнинг амал қилиш муддати тугаган ёки белгиланган тартибда ички ишлар органлари ҳисобида мавжуд бўлмаган махсус мосламалардан фойдаланмаслик;\n- белгиланган ҳаракатланиш тезлигини ошириб, қоидаларни бузган ҳайдовчини махсус мосламанинг кўрсаткичлари билан таништириш, унинг талабига кўра мосламанинг қиёслаш сертификатини кўрсатиш;\n- йўл ҳаракати қатнашчиларига юқори турувчи орган (мансабдор шахс) ёки судга шикоят қилиш ҳуқуқини тушунтириш.\nБундан ташқари, 2020 йил 1 январдан бошлаб ЙПХ ходимлари хизмат вазифаларини мобиль видеокамерадан фойдаланган ҳолда олиб бориши ва бу ҳақда йўл ҳаракати қатнашчиларига маълум қилиши лозим.


700дан зиёд ўзбек муҳожири Россиядан Ўзбекистонга жўнатилди\n09 декабр 2021, Тошкент вақти: 18:32\nПандемия сабаб Россиядан қайта олмаётган ўзбек муҳожирларини ватанга олиб келиш учун бир неча бор махсус поездлар ташкил қилинди.\n12 декабрь куни Россиянинг Волжский шаҳридан 700дан зиёд ўзбек муҳожири махсус поезд билан Ўзбекистонга жўнатилди.\nТАСС агентлигига кўра, поездга 722та чипта сотилган. Ўзбекистонга қайтиш истагида бўлганларнинг кўплиги сабаб 19 ва 26 декабрга яна иккита қўшимча поезд белгиланган.\nВолжсий Темирйўл хизмати маълумотига кўра, ушбу тадбир Россия ва Ўзбекистон ўртасидаги ўзаро келишувга асосан амалга оширилган бўлиб, сентябрдан бери жами 31 мингдан зиёд ўзбекистонлик Волжскийдан ватанига жўнатилган.\nАйни пайтда 14, 21 ва 28 декабрь кунлари Москва – Тошкент йўналишидаги поездлар қатнови ҳам амалга оширилиши режаланган.


80 млн долларга қайта қурилган Самарқанд халқаро аэропортининг бошқарув ҳуқуқини тўғридан тўғри қўлга киритган, шунингдек, кўплаб солиқ имтиёзларига эга “Air Marakanda” МЧЖни давлат томонидан янада қўллаб-қувватлаш бўйича битим тасдиқланди. Хорижий компаниянинг таъсисчиси офшор ҳудуд – Кипрда рўйхатдан ўтган.\n7 май куни имзоланган қарор билан, Молия вазирлиги ва “Air Marakanda” МЧЖ (хусусий шерик) ўртасида 2022 йил 11 апрелда имзоланган Давлат томонидан қўллаб-қувватлаш тўғрисидаги битим тасдиқланди.\nҚарор билан Самарқанд халқаро аэропортининг бошқарув ҳуқуқини давлат-хусусий шерикчилик (ДХШ) шартлари асосида қўлга киритган “Air Marakanda” МЧЖга яна бир қатор ҳуқуқ ва имтиёзлар берилди.\nЖумладан, эндиликда ДХШ битимининг амал қилиши давомида “Air Marakanda” МЧЖга Ўзбекистон ҳудудида реализация қилинадиган товарлар (ишлар, хизматлар) нархларини чет эл валюталарига боғлашга рухсат берилмоқда.\nМаълумот учун, “Валютани тартибга солиш тўғрисида”ги қонуннинг 9-моддасига кўра, мамлакат ҳудудида товарлар учун барча ҳисоб-китоблар ва тўловлар Ўзбекистон валютасида амалга оширилади ҳамда реализация қилинадиган товарлар (ишлар, хизматлар) нархларининг чет эл валюталарига ва шартли бирликларга боғланишига йўл қўйилмайди.\nШунингдек, қонунда алоҳида ҳолларда ДХШ тўғрисидаги битимлар бўйича реализация қилинадиган товарлар нархларининг чет эл валюталарига ва шартли бирликларга боғланишига президент қарорлари асосида йўл қўйилиши белгиланган.\nЛойиҳани амалга ошириш доирасида хусусий шерикка барча солиқлар ва бошқа мажбурий тўловлар тўланган ҳолда истисно тариқасида:\nкредит олиш ва ундан фойдаланиш учун хусусий шерикнинг хорижий кредитор банкларида банк ҳисобварақлари очишга;\nкредит хорижий банк томонидан ажратилган тақдирда, хорижий пудратчилар ва етказиб берувчиларга ушбу кредит маблағлари ҳисобидан тўловларни Ўзбекистон Республикасидаги банк ҳисобварақлари орқали ўтказмасдан, тўғридан тўғри амалга оширишга рухсат этилди.\nШунингдек, давлат шериги – “Uzbekistan Airports” АЖнинг Самарқанд халқаро аэропортини модернизация қилиш мақсадида Япония халқаро ҳамкорлик банкидан жалб қилинган кредитни қайтариш учун тўланадиган тўловлар солиқлардан озод қилинмоқда.\nҚарорда, “Uzbekistan Airports” АЖ давлат-хусусий шериклик лойиҳасини амалга ошириш учун зарур бўлган Самарқанд халқаро аэропортига тегишли бўлган ер участкаларини ўн кун муддатда “Air Marakanda” МЧЖга ижарага берилишини таъминлаши кўрсатилган.\nСамарқанд халқаро аэропорти / Фото: Президент матбуот хизмати\nСамарқанд вилояти ҳокимлиги ҳам лойиҳа доирасида қўшимча ер участкаларини “Air Marakanda” МЧЖга ижарага бериш шарти билан Давлат активларини бошқариш агентлигига доимий фойдаланиш ҳуқуқи асосида ажратади.\nШунингдек, Молия вазирлигига ҳукумат ва “Air Marakanda” МЧЖ билан келишган ҳолда хусусий шерик билан тузилган иккита битимга (Давлат-хусусий шериклик ва Давлат томонидан қўллашга доир) ўзгартириш ва қўшимчалар киритиш ҳуқуқи берилди.\nҚарорда ёзилишича, “Uzbekistan Airports” АЖ ва унинг хусусий шериги “Air Marakanda” МЧЖ ХК ўртасида 2021 йил 22 сентябрда имзоланган ДХШ тўғрисидаги битимга жорий йил 7 февраль куни қўшимча келишув битими тузилган. Қўшимча келишувда нималар назарда тутилгани очиқланмаган.\nБошқа солиқ имтиёзлари\n2021 йил март ойида қабул қилинган “Республика аэропортларини бошқариш соҳасида давлат-хусусий шерикликни ривожлантириш чора-тадбирлари тўғрисида”ги президент қарори билан, “Air Marakanda” МЧЖ тоифасидаги компанияларга катта солиқ имтиёзи ҳам берилган.\nСамарқанд халқаро аэропорти / Фото: Kun.uz\nЯъни республика аэропортларини ДХШ асосида реконструкция, модернизация, эксплуатация қилиш ва бошқариш лойиҳаларини амалга оширишда битим имзоланган кундан бошлаб уч йил муддатга хусусий шериклар, улар томонидан жалб қилинадиган лойиҳа ташкилотлари, операторлар, маслаҳатчилар, пудратчилар ва субпудратчилар:\nолиб кириладиган махсус транспорт воситалари, йўл-қурилиш техникаси, машиналар, механизмлар, ускуналар, хомашё материаллар, эҳтиёт қисмлар, бутловчи буюмлар, узеллар, технологик ва лойиҳа ҳужжатлари, дастурий таъминот, жиҳозлар, шу жумладан, лойиҳани амалга оширишда иштирок этаётган пудрат қурилиш ташкилотларини жиҳозлашга мўлжалланган махсус йўл-қурилиш техникаси ва ускуналари учун божхона божидан;\n“Uzbekistan Airports” АЖ бошқаруви раиси Раъно Жўраева Самарқанд халқаро аэропортининг очилиш маросимида. 2022 йил, 18 март / Фото: Kun.uz\n2022 йил 18 март куни “Uzbekistan Airports” АЖ бошқаруви раиси Раъно Жўраева Самарқанд халқаро аэропорти – хусусий компания томонидан бошқариладиган Ўзбекистондаги ягона аэропорт эканини айтган эди. Бундан келиб чиқадики, президентнинг мазкур қарорида кўрсатилган имтиёзлардан “Air Marakanda” МЧЖ бемалол фойдалана олади.\nСамарқанд халқаро аэропорти ва “Air Marakanda”\n2022 йил 18 март куни бўлиб ўтган аэропортнинг очилиш маросимида Раъно Жўраева 2019 йилда “Uzbekistan Airports” АЖ томонидан қурилиш ишлари бошланганини, кейинроқ, аэропортни ривожлантириш учун инвестор топилганини маълум қилган.\n2021 йил 15 апрель куни Самарқанд халқаро аэропортининг реконструкция жараёнлари президент Шавкат Мирзиёевга тақдимот қилинган вақтда “очиқ осмон” режимида ишлайдиган аэропорт 1000 кишини иш билан таъминлаши айтилган эди.\nСамарқанд халқаро аэропорти лойиҳаси президент Шавкат Мирзиёевга тақдимот қилинмоқда. 2021 йил, 15 апрел / Фото: Президент матбуот хизмати\nШунингдек, тақдимотда реконструкция ишлари 238 миллиард сўмга баҳоланган бўлса, бошқа бир ҳужжат – “Ўзбекистон Республикасининг 2021-2023 йилларга мўлжалланган инвестиция дастурини амалга ошириш чора-тадбирлари тўғрисида”ги президент қарори иловасида Самарқанд халқаро аэропорти реконструкцияси учун давлат бюджетидан 62 миллион доллар (тақрибан 690 миллиард сўм) сарфланиши кўрсатилган.\n2022 йил 10 феврал куни президент Шавкат Мирзиёев Самарқандга ташрифи давомида Самарқанд халқаро аэропорти қарийб 83 миллион долларлик лойиҳа эвазига янгитдан қурилаётгани маълум қилинган.\nШавкат Мирзиёев Самарқанд халқаро аэропорти қурилишини кўздан кечирмоқда. 2022 йил, 10 феврал / Фото: Президент матбуот хизмати\nРеконструкциядан сўнг, бюджет ҳисобига бунёд этилган Самарқанд халқаро аэропорти ва аэродром комплекси модернизацияси ҳамда бошқаруви ҳуқуқи тўғридан тўғри “Air Marakanda” МЧЖга ДХШ шартлари асосида топширилиши маълум қилинган.\nОчиқ маълумотларга кўра, “Air Marakanda” МЧЖ аэропорт реконструкцияси бошлангач, орадан деярли бир йил ўтиб – 2020 йил 9 апрелда ташкил қилинган.\nҲаво транспорти соҳасидаги хизматларни кўрсатишга ихтисослашган компаниянинг таъсисчиси эса офшор ҳудуд дея эътироф этиладиган Кипрда рўйхатдан ўтган.\nКипрдаги таъсисчи “Drupola Holding Limited” компанияси ҳам унчалик узоқ тарихга ва бой тажрибага эга эмас – у 2011 йил 31 январда ташкил қилинган. “Drupola Holding Limited” рўйхатдан ўтган офшор манзилда самарқандлик тадбиркор Бахтиёр Фозиловнинг “Ferkensco” компанияси ҳам рўйхатдан ўтган.\nERIELL Group ва Enter Engineering компанияларининг бошқарув раиси Бахтиёр Фозилов 2020 йил май ойида bne IntelliNews нашрига берган интервьюсида Ferkensco компаниясининг бошқарувчиси эканини айтганди.\nБахтиёр Фозилов, бундан ташқари, Самарқандда 212 гектар майдонда туризм марказини қураётган “Samarkand Touristic Centre” компаниясининг 60 фоизлик эгаси ҳам ҳисобланади.\nДХШ асосида қуриладиган талабалар ётоқхоналари тўлови миқдори ҳақида маълумот берилди\n44та давлат мулки объекти маданият ва санъат соҳасида давлат-хусусий шериклик асосида берилади